Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 2011/16/ΕΕ όσον αφορά την υποχρεωτική αυτόματη ανταλλαγή πληροφοριών στον τομέα της φορολογίας /* COM/2015/0135 final - 2015/0068 (CNS) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ 1.1. Γενικό ιστορικό Παραδοσιακά οι επιχειρήσεις θεωρούν τον φορολογικό σχεδιασμό νόμιμη πρακτική με την αιτιολογία ότι χρησιμοποιούν νομικές ρυθμίσεις για να μειώσουν τις φορολογικές υποχρεώσεις τους. Ωστόσο, τα τελευταία έτη ο φορολογικός σχεδιασμός έχει καταστεί πιο σύνθετος, καλύπτοντας διάφορες δικαιοδοσίες και μεταφέροντας φορολογητέα κέρδη σε κράτη με ευνοϊκά φορολογικά καθεστώτα. Αυτή η «επιθετική» μορφή φορολογικού σχεδιασμού μπορεί να λάβει πολλές μορφές, όπως η εκμετάλλευση τεχνικών πτυχών του φορολογικού συστήματος ή αναντιστοιχιών μεταξύ δύο ή περισσοτέρων φορολογικών συστημάτων με σκοπό τη μείωση ή αποφυγή φορολογικών υποχρεώσεων. Στις συνέπειες του φορολογικού σχεδιασμού περιλαμβάνονται οι διπλές εκπτώσεις (π.χ. η ίδια δαπάνη αφαιρείται τόσο στο κράτος προέλευσης του εισοδήματος όσο και στο κράτος κατοικίας του δικαιούχου) και η διπλή μη φορολόγηση (π.χ. το εισόδημα δεν φορολογείται ούτε στο κράτος προέλευσής του ούτε στο κράτος κατοικίας του δικαιούχου)[1]. Οι πρακτικές αυτές καθίστανται δυνατές σε πολλές περιπτώσεις βάσει αποφάσεων (rulings) που εκδίδονται από τις εθνικές διοικήσεις, οι οποίες επιβεβαιώνουν στις επιχειρήσεις τον τρόπο με τον οποίο θα φορολογείται μια συγκεκριμένη συναλλαγή βάσει της ισχύουσας νομοθεσίας και επομένως παρέχουν ασφάλεια δικαίου για τη δομή που δημιουργήθηκε. Μολονότι τα κράτη μέλη υποχρεούνται να διασφαλίζουν την έκδοση φορολογικών αποφάσεων που είναι σύμφωνες με την ισχύουσα ενωσιακή και εθνική νομοθεσία, η έλλειψη διαφάνειας όσον αφορά τέτοιες αποφάσεις μπορεί να έχει αντίκτυπο σε άλλες χώρες που έχουν δεσμούς με τους δικαιούχους των αποφάσεων. Η φοροαποφυγή, καθώς και η φορολογική απάτη και η φοροδιαφυγή έχουν σημαντική διασυνοριακή διάσταση. Η παγκοσμιοποίηση και η διαρκώς αυξανόμενη κινητικότητα των φορολογουμένων μπορεί να καταστήσει δύσκολο για τα κράτη μέλη να εκτιμήσουν σωστά τις φορολογικές βάσεις. Το φαινόμενο αυτό μπορεί να επηρεάσει τη λειτουργία των φορολογικών συστημάτων και να συνεπάγεται φοροαποφυγή και φοροδιαφυγή και, συνεπώς, να θέτει σε κίνδυνο τη λειτουργία της εσωτερικής αγοράς. Ως εκ τούτου, τα κράτη μέλη μπορούν να αντιμετωπίσουν το πρόβλημα αυτό αποτελεσματικά μόνον εφόσον συμφωνήσουν να αναλάβουν από κοινού δράση. Για τον λόγο αυτό, η βελτίωση της διοικητικής συνεργασίας μεταξύ των φορολογικών διοικήσεων των κρατών μελών αποτελεί βασικό στόχο της στρατηγικής της Επιτροπής. Η οδηγία 2011/16/ΕΕ του Συμβουλίου εκδόθηκε για να αντικαταστήσει την προηγούμενη οδηγία που αφορά τη συνδρομή μεταξύ κρατών μελών (οδηγία 77/799/ΕΟΚ του Συμβουλίου), ως απάντηση στην ανάγκη των κρατών μελών να βελτιωθεί η διοικητική συνεργασία στον τομέα της φορολογίας. Σκοπός της παρούσας πρότασης είναι να διασφαλιστεί ότι η οδηγία 2011/16/ΕΕ παρέχει πλήρη και αποτελεσματική διοικητική συνεργασία μεταξύ των φορολογικών διοικήσεων, με την πρόβλεψη της υποχρεωτικής αυτόματης ανταλλαγής πληροφοριών όσον αφορά τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης, ένα συγκεκριμένο είδος εκ των προτέρων διασυνοριακής απόφασης που χρησιμοποιείται στον τομέα των ενδοομιλικών συναλλαγών. Δομές με γνώμονα τη φορολογία οι οποίες έχουν ως αποτέλεσμα χαμηλό επίπεδο φορολογίας του εισοδήματος στο κράτος μέλος έκδοσης της απόφασης μπορεί να οδηγήσουν στο να φορολογούνται μόνο χαμηλά ποσά εισοδήματος στα άλλα εμπλεκόμενα κράτη μέλη, διαβρώνοντας, συνεπώς, τις φορολογικές τους βάσεις. Η πρόταση απαιτεί από τα κράτη μέλη να ανταλλάσσουν αυτόματα βασικές πληροφορίες σχετικά με τις εκ των προτέρων διασυνοριακές αποφάσεις και εκ των προτέρων συμφωνίες ενδοομιλικής τιμολόγησης με όλα τα άλλα κράτη μέλη. Αυτό βασίζεται στην αρχή ότι τα άλλα κράτη μέλη, και όχι το κράτος μέλος έκδοσης της απόφασης, βρίσκονται σε καλύτερη θέση για να αξιολογήσουν τις δυνητικές επιπτώσεις και τη σημασία αυτών των αποφάσεων. Σε ενδεδειγμένες περιπτώσεις, τα κράτη μέλη που λαμβάνουν τις πληροφορίες μπορούν να ζητήσουν περαιτέρω λεπτομερέστερες πληροφορίες. Η πρόταση έχει καταρτιστεί ειδικά ώστε η αυτόματη ανταλλαγή πληροφοριών όσον αφορά αποφάσεις να βασίζεται στους ισχύοντες κανόνες της οδηγίας 2011/16/ΕΕ σχετικά με τις πρακτικές ρυθμίσεις για την ανταλλαγή πληροφοριών, συμπεριλαμβανομένης της χρησιμοποίησης τυποποιημένων εντύπων. Συνάδει επίσης με τις διεθνείς εξελίξεις στο επίπεδο του ΟΟΣΑ και με τις εργασίες του για την BEPS («Base Erosion and Profit Shifting»). Κατά τη διάρκεια του 2012, η ομάδα του κώδικα δεοντολογίας για τη φορολογία των επιχειρήσεων[2] προέβη σε επισκόπηση των εξελίξεων σχετικά με τις διαδικασίες που ακολουθούν τα κράτη μέλη όσον αφορά τις φορολογικές αποφάσεις. Η ομάδα προσδιόρισε τα είδη των διασυνοριακών αποφάσεων για τις οποίες θα πρέπει να ανταλλάσσονται αυθόρμητα πληροφορίες και συνέστησε την κατάρτιση ενός «υποδείγματος οδηγιών» το οποίο θα πρέπει να χρησιμοποιείται ως σημείο αναφοράς από τα κράτη μέλη για εσωτερική εφαρμογή[3]. Στο υπόδειγμα οδηγιών διευκρινίζεται ότι οι πληροφορίες σχετικά με διασυνοριακές αποφάσεις θα πρέπει να αποστέλλονται αυθόρμητα σύμφωνα με το άρθρο 9 της οδηγίας 2011/16/ΕΕ, με τα ηλεκτρονικά μέσα που προβλέπονται στην οδηγία και με τη χρήση τυποποιημένων ηλεκτρονικών εντύπων, το αργότερο ένα μήνα μετά την έκδοση της απόφασης σύμφωνα με την προθεσμία που καθορίζεται στο άρθρο 10 της οδηγίας. Επίσης, σύμφωνα με το εν λόγω υπόδειγμα τα κράτη μέλη θα πρέπει να εξασφαλίσουν κατάλληλους διαύλους επικοινωνίας για την ανταλλαγή καθώς και ποιοτικά υψηλή κατάρτιση και καθοδήγηση για την έκδοση αυτών των αποφάσεων. Επιπλέον, παρέχονται οδηγίες σχετικά με το περιεχόμενο των πληροφοριών που πρέπει να διαβιβάζονται αυθόρμητα. Ωστόσο, το εν λόγω υπόδειγμα οδηγιών δεν είναι νομικά δεσμευτικό. Στην πράξη, η ανταλλαγή πληροφοριών μεταξύ των κρατών μελών όσον αφορά τις εκ των προτέρων φορολογικές αποφάσεις ή τις συμφωνίες ενδοομιλικής τιμολόγησης πραγματοποιείται σε περιορισμένη κλίμακα, ακόμη και όταν αυτές έχουν επιπτώσεις σε άλλες χώρες. Κατά συνέπεια, φαίνεται αναγκαία μια πιο συστηματική και δεσμευτική προσέγγιση εντός της ΕΕ για την ανταλλαγή πληροφοριών όσον αφορά αποφάσεις, ούτως ώστε να διασφαλιστεί ότι, σε περίπτωση που ένα κράτος μέλος εκδίδει εκ των προτέρων φορολογική απόφαση ή συνάπτει συμφωνία ενδοομιλικής τιμολόγησης, κάθε άλλο κράτος μέλος που επηρεάζεται να έχει τη δυνατότητα να λάβει τα απαιτούμενα αντίστοιχα μέτρα. Η Επιτροπή δεσμεύτηκε να υποβάλει την εν λόγω πρόταση για την αυτόματη ανταλλαγή πληροφοριών όσον αφορά διασυνοριακές αποφάσεις στις 16 Δεκεμβρίου 2014 και αυτό αντικατοπτρίζεται στο πρόγραμμα εργασίας της για το 2015[4]. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ 2.1. Διαβουλεύσεις στο πλαίσιο του σχεδίου δράσης για την ενίσχυση της καταπολέμησης της φορολογικής απάτης και της φοροδιαφυγής και των σχετικών συστάσεων (COM (2012) 722) καθώς και στο πλαίσιο άλλων φόρουμ Το Ευρωπαϊκό Κοινοβούλιο εξέδωσε ψήφισμα στις 21 Μαΐου 2013[5], με το οποίο επικροτεί το σχέδιο δράσης και τις συστάσεις της Επιτροπής, καλεί τα κράτη μέλη να υλοποιήσουν τις δεσμεύσεις τους και να υιοθετήσουν το σχέδιο δράσης και τονίζει ότι η ΕΕ θα πρέπει να αναλάβει ηγετικό ρόλο στις διεθνείς συζητήσεις για την καταπολέμηση της φορολογικής απάτης, της φοροαποφυγής και των φορολογικών παραδείσων όσον αφορά, ειδικότερα, την προώθηση της ανταλλαγής πληροφοριών. Η Ευρωπαϊκή Οικονομική και Κοινωνική Επιτροπή εξέδωσε γνωμοδότηση στις 17 Απριλίου 2013[6]. Η ΕΟΚΕ επικρότησε το σχέδιο δράσης της Επιτροπής και υποστήριξε τις προσπάθειές της για την εξεύρεση πρακτικών λύσεων όσον αφορά τη μείωση της φορολογικής απάτης και της φοροδιαφυγής. Κατά τα τελευταία έτη, τα κράτη μέλη εργάστηκαν στην ομάδα του κώδικα δεοντολογίας για τη βελτίωση της ανταλλαγής πληροφοριών όσον αφορά τις διασυνοριακές αποφάσεις καθώς και στον τομέα των ενδοομιλικών συναλλαγών. Τα συμπεράσματα αυτής της ομάδας του κώδικα δεοντολογίας κοινοποιήθηκαν στο Συμβούλιο σε τακτά χρονικά διαστήματα υπό μορφή εκθέσεων[7]. 2.2. Κράτη μέλη Η παρούσα οδηγία βασίζεται στο υπόδειγμα οδηγιών που συμφωνήθηκε μεταξύ των κρατών μελών το 2014 και αντικατοπτρίζει, συνεπώς, τις εργασίες που έχουν ήδη πραγματοποιηθεί από εκπροσώπους των κρατών μελών σε διάφορα ευρωπαϊκά φόρουμ. Τα κράτη μέλη διεξάγουν ήδη επί ορισμένο χρονικό διάστημα συζητήσεις όσον αφορά την αρχή της ανταλλαγής πληροφοριών για τις φορολογικές αποφάσεις· ωστόσο, μέχρι στιγμής οι συζητήσεις αυτές δεν έχουν οδηγήσει σε ένα αποτελεσματικό πλαίσιο για μια τέτοια ανταλλαγή. 2.3. Επικουρικότητα και αναλογικότητα Η παρούσα πρόταση είναι σύμφωνη με τις αρχές της επικουρικότητας και της αναλογικότητας, όπως ορίζονται στο άρθρο 5 παράγραφοι 3 και 4, αντιστοίχως, της Συνθήκης για την Ευρωπαϊκή Ένωση. Το άρθρο 115 της ΣΛΕΕ προβλέπει την προσέγγιση των νομοθετικών, κανονιστικών και διοικητικών διατάξεων των κρατών μελών, οι οποίες έχουν άμεση επίπτωση στην εγκαθίδρυση ή τη λειτουργία της εσωτερικής αγοράς και καθιστούν την προσέγγιση των νομοθεσιών αναγκαία. Ο στόχος όλα τα κράτη μέλη να διαθέτουν επαρκείς πληροφορίες σχετικά με τις εκ των προτέρων διασυνοριακές αποφάσεις και συμφωνίες ενδοομιλικής τιμολόγησης δεν μπορεί να επιτευχθεί ικανοποιητικά μέσω μη συντονισμένης δράσης που εφαρμόζει κάθε κράτος μέλος χωριστά. Επομένως, η ανταλλαγή πληροφοριών όσον αφορά αποφάσεις που δυνητικά επηρεάζουν τις φορολογικές βάσεις περισσότερων του ενός κρατών μελών απαιτεί κοινή και υποχρεωτική προσέγγιση. Επιπλέον, το διασυνοριακό στοιχείο είναι σύμφυτο με την προτεινόμενη δράση. Αποτελεσματική πληροφόρηση σχετικά με τις εκ των προτέρων διασυνοριακές αποφάσεις και εκ των προτέρων συμφωνίες ενδοομιλικής τιμολόγησης μπορεί, συνεπώς, να επιτευχθεί μόνο μέσω της ανάληψης δράσης στο επίπεδο της Ένωσης. Το υπόδειγμα οδηγιών μπορεί να θεωρηθεί μεν ένα πρώτο βήμα βελτίωσης της κατάστασης, ωστόσο μια νομοθετική βάση θα ήταν αποτελεσματικότερη. Επιπλέον, ενόσω το κράτος μέλος έκδοσης είναι εκείνο το οποίο πρέπει να αξιολογεί, με βάση το δικό του νομικό πλαίσιο, τη σημασία μιας συγκεκριμένης απόφασης για άλλα κράτη μέλη, θα εξακολουθεί να υφίσταται η έλλειψη διαφάνειας. Οι φορολογούμενοι μπορεί να επωφελούνται από την απουσία κοινών κανόνων όσον αφορά την ανταλλαγή πληροφοριών προκειμένου να δημιουργήσουν δομές μέσω των οποίων μεταφέρουν τα κέρδη σε χώρες με χαμηλή φορολογία, οι οποίες μπορεί να μην είναι οι χώρες όπου πραγματοποιούνται οι οικονομικές δραστηριότητες που παράγουν τα κέρδη και όπου δημιουργείται η προστιθέμενη αξία. [8] Δεδομένου ότι οι φορολογικές αποφάσεις εκδίδονται συχνά για διασυνοριακές δομές, τα κράτη μέλη εξαρτώνται το ένα το άλλο για να μπορούν να έχουν πλήρη εικόνα της κατάστασης. Για τον λόγο αυτόν, τα κράτη μέλη που συνεργάζονται βρίσκονται σε καλύτερη θέση από ό,τι τα κράτη μέλη που ενεργούν μεμονωμένα, όταν πρόκειται να διασφαλίσουν την αποτελεσματικότητα και την πληρότητα του συστήματος ανταλλαγής πληροφοριών όσον αφορά τις φορολογικές αποφάσεις. Μια εναρμονισμένη προσέγγιση της ΕΕ θα ήταν αποτελεσματικότερη για να διασφαλιστεί η φορολογική διαφάνεια και η συνεργασία μεταξύ φορολογικών διοικήσεων στην καταπολέμηση της φοροαποφυγής. Το συγκεκριμένο πρόβλημα που εντοπίστηκε ως αντικείμενο μιας πολιτικής απόκρισης είναι η έλλειψη διαφάνειας στις φορολογικές αποφάσεις διασυνοριακού χαρακτήρα, η οποία έχει αρνητικές επιπτώσεις, ιδίως για την εύρυθμη λειτουργία της εσωτερικής αγοράς. Η πολιτική απόκριση περιορίζεται στην αντιμετώπιση του προβλήματος των αποφάσεων με διασυνοριακά στοιχεία. Συνίσταται σε μια προσέγγιση δύο σταδίων, σύμφωνα με την οποία θα πρέπει να παρέχεται σε όλα τα κράτη μέλη της ΕΕ ένα βασικό σύνολο πληροφοριών, όπως ορίζεται στην οδηγία. Οι πληροφορίες που θα ανταλλάσσονται πρέπει, αφενός, να είναι όσο το δυνατόν πιο συνοπτικές και, αφετέρου, να παρέχουν επαρκή στοιχεία, ώστε το κράτος μέλος λήψης να μπορεί να κρίνει εάν θα πρέπει να ζητήσει περισσότερες πληροφορίες. Σε ένα δεύτερο στάδιο, τα κράτη μέλη που μπορούν να αποδείξουν ότι οι πληροφορίες είναι πιθανόν να τα αφορούν μπορούν να ζητήσουν λεπτομερέστερες πληροφορίες, σύμφωνα με τις ισχύουσες διατάξεις της οδηγίας. Ως εκ τούτου, η πρόταση αντιπροσωπεύει την πλέον αναλογική απάντηση στο πρόβλημα που διαπιστώθηκε, διότι περιορίζεται στις εκ των προτέρων φορολογικές αποφάσεις και στις εκ των προτέρων συμφωνίες ενδοομιλικής τιμολόγησης με διασυνοριακά στοιχεία. Επίσης, βασίζεται στην αυτόματη ανταλλαγή βασικών πληροφοριών οι οποίες παρέχουν τη δυνατότητα σε κάθε κράτος μέλος να προσδιορίσει κατά πόσον θα πρέπει να ζητηθούν περαιτέρω λεπτομερέστερες πληροφορίες. Συνεπώς, οι προτεινόμενες τροποποιήσεις δεν υπερβαίνουν τα απαιτούμενα για να αντιμετωπιστούν τα περί ων ο λόγος ζητήματα και, κατ’ αυτόν τον τρόπο, να επιτευχθούν οι στόχοι των Συνθηκών για την εύρυθμη και αποτελεσματική λειτουργία της εσωτερικής αγοράς. 2.4. Έγγραφο εργασίας των υπηρεσιών της Επιτροπής Το συνοδευτικό έγγραφο εργασίας των υπηρεσιών της Επιτροπής αξιολογεί τις επιλογές πολιτικής με βάση τα κριτήρια της αποτελεσματικότητας, της αποδοτικότητας, της συνοχής, των κοινωνικών επιπτώσεων και των θεμελιωδών δικαιωμάτων. Η Επιτροπή προέβη σε ανάλυση των επιλογών για την υποστήριξη της πολιτικής που επιλέχθηκε. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Στόχος της παρούσας πρότασης είναι να εξασφαλισθεί ότι οι πληροφορίες σχετικά με τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης ανταλλάσσονται αυτόματα μεταξύ των κρατών μελών, όταν πληρούνται οι προϋποθέσεις που προβλέπονται στο νέο άρθρο 8α. Για τον σκοπό αυτό, η πρόταση τροποποιεί την οδηγία 2011/16/ΕΕ, όπως τροποποιήθηκε από την οδηγία 2014/107/ΕΕ[9], με την εισαγωγή ειδικής απαίτησης για αυτόματη ανταλλαγή πληροφοριών όσον αφορά τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης. Ειδικότερα, με το άρθρο 1 σημείο 3 της προτεινόμενης οδηγίας προστίθεται ένα νέο άρθρο 8α στην ισχύουσα οδηγία, το οποίο ορίζει το πεδίο εφαρμογής και τις προϋποθέσεις για την υποχρεωτική αυτόματη ανταλλαγή πληροφοριών όσον αφορά τα είδη των φορολογικών αποφάσεων και των συμφωνιών ενδοομιλικής τιμολόγησης, όπως ορίζονται στην προτεινόμενη οδηγία και προστίθενται με το άρθρο 1 σημείο 1 της πρότασης. Το άρθρο 8α παράγραφος 1 προβλέπει ότι οι αρμόδιες αρχές ενός κράτους μέλους κοινοποιούν, με αυτόματη ανταλλαγή, πληροφορίες σχετικά με καθορισμένες φορολογικές αποφάσεις που εκδίδουν ή τροποποιούν στις αρμόδιες αρχές όλων των άλλων κρατών μελών. Η υποχρέωση αυτή επεκτείνεται στις αποφάσεις οι οποίες εκδόθηκαν κατά τα δέκα έτη πριν από την ημερομηνία κατά την οποία η προτεινόμενη οδηγία παράγει αποτελέσματα και οι οποίες εξακολουθούν να ισχύουν την ημερομηνία έναρξης ισχύος της οδηγίας (άρθρο 8α παράγραφος 2). Το άρθρο 1 σημείο 6 της προτεινόμενης οδηγίας καθιστά δυνατή την ενδεχόμενη κατάρτιση από την Επιτροπή ενός ασφαλούς κεντρικού ευρετηρίου όσον αφορά τις πληροφορίες που κοινοποιούνται στο πλαίσιο της παρούσας πρότασης. Το εν λόγω κεντρικό ευρετήριο θα διευκολύνει την ανταλλαγή πληροφοριών και θα υποστηρίζει τα κράτη μέλη στην αποστολή τους να μελετούν και να αντιδρούν σε αποφάσεις που ανταλλάσσονται μεταξύ των κρατών μελών. Η προτεινόμενη οδηγία επικαιροποιεί επίσης τους κανόνες της οδηγίας του 2011 όσον αφορά την παροχή ανατροφοδότησης, τις πρακτικές ρυθμίσεις για την ανταλλαγή πληροφοριών και την αξιολόγηση της διοικητικής συνεργασίας, ώστε να επεκταθούν στην αυτόματη ανταλλαγή πληροφοριών σχετικά με τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης. Το αντικείμενο των εν λόγω τροποποιήσεων εμπίπτει στην ίδια νομική βάση με την οδηγία 2011/16/ΕΕ, ήτοι στο άρθρο 115 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο αποσκοπεί στη διασφάλιση της εύρυθμης λειτουργίας της εσωτερικής αγοράς. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Οι επιπτώσεις της πρότασης στον προϋπολογισμό της ΕΕ παρουσιάζονται στο δημοσιονομικό δελτίο που συνοδεύει την πρόταση και θα καλυφθούν εντός των διαθέσιμων πόρων. Το κόστος των πρόσθετων εργαλείων ΤΠ και του ενδεχόμενου κεντρικού ευρετηρίου το οποίο μπορεί να καταρτίσει στο μέλλον η Επιτροπή για τη διευκόλυνση της κοινοποίησης πληροφοριών μεταξύ των κρατών μελών, καθώς και για την πρόβλεψη της αποθήκευσής τους θα χρηματοδοτηθεί από το πρόγραμμα FISCALIS 2020 που θεσπίζεται με τον κανονισμό (ΕΕ) αριθ. 1286/2013 και προβλέπει χρηματοδοτική συνδρομή για δραστηριότητες που αποσκοπούν στη βελτίωση της διοικητικής συνεργασίας μεταξύ των φορολογικών αρχών της ΕΕ. 2015/0068 (CNS) Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 2011/16/ΕΕ όσον αφορά την υποχρεωτική αυτόματη ανταλλαγή πληροφοριών στον τομέα της φορολογίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 115, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη του Ευρωπαϊκού Κοινοβουλίου[10], Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[11], Έχοντας υπόψη τη γνώμη της Επιτροπής των Περιφερειών[12], Αποφασίζοντας σύμφωνα με ειδική νομοθετική διαδικασία, Εκτιμώντας τα ακόλουθα: (1) Το πρόβλημα της διασυνοριακής φοροαποφυγής, του επιθετικού φορολογικού σχεδιασμού και του επιζήμιου φορολογικού ανταγωνισμού έχει ενταθεί σημαντικά και η επίλυσή του αποτελεί μείζονα προτεραιότητα τόσο σε ενωσιακό όσο και σε παγκόσμιο επίπεδο. Η διάβρωση της φορολογικής βάσης μειώνει σημαντικά τα εθνικά φορολογικά έσοδα, γεγονός το οποίο εμποδίζει τα κράτη μέλη να εφαρμόσουν ευνοϊκές για την ανάπτυξη φορολογικές πολιτικές. Ειδικότερα, αποφάσεις που λαμβάνονται όσον αφορά δομές που δημιουργούνται για φορολογικούς σκοπούς οδηγούν σε χαμηλό επίπεδο φορολογίας τεχνητώς υψηλών εισοδημάτων στη χώρα που εκδίδει την εκ των προτέρων απόφαση και μπορεί να αφήνουν τεχνητώς χαμηλά εισοδήματα να φορολογούνται σε άλλες εμπλεκόμενες χώρες. Συνεπώς, είναι επιτακτική ανάγκη να βελτιωθεί η διαφάνεια. Για την επίτευξη του εν λόγω στόχου πρέπει να ενισχυθούν τα εργαλεία και οι μηχανισμοί που έχουν καθιερωθεί με την οδηγία 2011/16/ΕΕ[13] του Συμβουλίου. (2) Το Ευρωπαϊκό Συμβούλιο, στα συμπεράσματά του της 18ης Δεκεμβρίου 2014, τόνισε την επιτακτική ανάγκη να δοθεί ώθηση στις προσπάθειες για την καταπολέμηση της φοροαποφυγής και του επιθετικού φορολογικού σχεδιασμού, τόσο σε παγκόσμιο όσο και σε ενωσιακό επίπεδο. Τονίζοντας τη σημασία της διαφάνειας, το Ευρωπαϊκό Συμβούλιο εξέφρασε την ικανοποίησή του για την πρόθεση της Επιτροπής να υποβάλει πρόταση για την αυτόματη ανταλλαγή πληροφοριών όσον αφορά φορολογικές αποφάσεις στην Ένωση. (3) Η οδηγία 2011/16/ΕΕ προβλέπει την υποχρεωτική αυθόρμητη ανταλλαγή πληροφοριών μεταξύ των κρατών μελών σε πέντε συγκεκριμένες περιπτώσεις και εντός ορισμένων προθεσμιών. Η αυθόρμητη ανταλλαγή πληροφοριών, σε περιπτώσεις στις οποίες η αρμόδια αρχή ενός κράτους μέλους έχει λόγους να υποθέτει ότι σε άλλο κράτος μέλος υφίσταται διαφυγή φόρων, εφαρμόζεται ήδη στις φορολογικές αποφάσεις (tax rulings) που λαμβάνει ένα κράτος μέλος για συγκεκριμένο φορολογούμενο όσον αφορά την ερμηνεία ή την εφαρμογή, στο μέλλον, φορολογικών διατάξεων με διασυνοριακή διάσταση. (4) Ωστόσο, η αποτελεσματική αυθόρμητη ανταλλαγή πληροφοριών όσον αφορά τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης (advance pricing arrangements) παρεμποδίζεται από πολλές σημαντικές πρακτικές δυσκολίες, όπως η διακριτική ευχέρεια που διαθέτει το κράτος μέλος έκδοσης της απόφασης να αποφασίζει ποια άλλα κράτη μέλη θα πρέπει να ενημερώνονται σχετικά. (5) Η δυνατότητα άρνησης διαβίβασης πληροφοριών στην περίπτωση που η διαβίβαση αυτή θα οδηγούσε στην κοινολόγηση εμπορικού, βιομηχανικού ή επαγγελματικού απορρήτου ή εμπορικής μεθόδου ή πληροφορίας της οποίας η κοινολόγηση θα ήταν αντίθετη προς τη δημόσια τάξη δεν θα πρέπει να εφαρμόζεται στις διατάξεις της υποχρεωτικής αυτόματης ανταλλαγής πληροφοριών όσον αφορά τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης προκειμένου να μην μειώνεται η αποτελεσματικότητα αυτών των ανταλλαγών. Η περιορισμένη φύση των πληροφοριών που πρέπει να διαβιβάζονται σε όλα τα κράτη μέλη θα πρέπει να διασφαλίζει την επαρκή προστασία των εν λόγω εμπορικών συμφερόντων. (6) Προκειμένου να αξιοποιηθούν τα οφέλη από την υποχρεωτική αυτόματη ανταλλαγή των εκ των προτέρων διασυνοριακών αποφάσεων και των εκ των προτέρων συμφωνιών ενδοομιλικής τιμολόγησης, οι πληροφορίες θα πρέπει να κοινοποιούνται αμέσως μετά την έκδοσή τους και, ως εκ τούτου, θα πρέπει να καθοριστούν τακτικά διαστήματα για την κοινοποίηση των πληροφοριών. (7) Η υποχρεωτική αυτόματη ανταλλαγή εκ των προτέρων διασυνοριακών αποφάσεων και εκ των προτέρων συμφωνιών ενδοομιλικής τιμολόγησης θα πρέπει σε κάθε περίπτωση να περιλαμβάνει κοινοποίηση ενός καθορισμένου συνόλου βασικών πληροφοριών σε όλα τα κράτη μέλη. Η Επιτροπή θα πρέπει να λάβει τα αναγκαία μέτρα προκειμένου να τυποποιηθεί η κοινοποίηση των πληροφοριών αυτών, σύμφωνα με τη διαδικασία που ορίζεται στην οδηγία 2011/16/ΕΕ για την καθιέρωση τυποποιημένου εντύπου που θα χρησιμοποιείται για την ανταλλαγή των πληροφοριών. Η εν λόγω διαδικασία είναι επίσης σκόπιμο να χρησιμοποιείται κατά την έγκριση τυχόν απαιτούμενων μέτρων και πρακτικών ρυθμίσεων για την εφαρμογή της ανταλλαγής πληροφοριών. (8) Τα κράτη μέλη θα πρέπει να διαβιβάζουν επίσης στην Επιτροπή τις βασικές πληροφορίες που πρέπει να κοινοποιούνται. Κατ’ αυτόν τον τρόπο η Επιτροπή θα μπορεί, σε οποιαδήποτε χρονική στιγμή, να παρακολουθεί και να αξιολογεί την αποτελεσματική εφαρμογή της αυτόματης ανταλλαγής πληροφοριών όσον αφορά τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης. Η εν λόγω κοινοποίηση δεν θα απαλλάσσει ένα κράτος μέλος από την υποχρέωσή του να κοινοποιεί κάθε κρατική ενίσχυση στην Επιτροπή. (9) Η ανατροφοδότηση από το κράτος μέλος λήψης στο κράτος μέλος αποστολής των πληροφοριών αποτελεί απαραίτητο στοιχείο για τη λειτουργία ενός αποτελεσματικού συστήματος αυτόματης ανταλλαγής πληροφοριών. Ως εκ τούτου, είναι σκόπιμο να προβλεφθούν μέτρα που θα επιτρέπουν την ανατροφοδότηση σε περιπτώσεις στις οποίες οι πληροφορίες χρησιμοποιήθηκαν και δεν είναι δυνατό να παρασχεθεί ανατροφοδότηση δυνάμει άλλων διατάξεων της οδηγίας 2011/16/ΕΕ. (10) Ένα κράτος μέλος θα πρέπει να έχει τη δυνατότητα να επικαλεστεί το άρθρο 5 της οδηγίας 2011/16/ΕΕ όσον αφορά την ανταλλαγή πληροφοριών κατόπιν αιτήσεως προκειμένου να λάβει συμπληρωματικές πληροφορίες, μεταξύ των οποίων και το πλήρες κείμενο των εκ των προτέρων διασυνοριακών αποφάσεων ή των εκ των προτέρων συμφωνιών ενδοομιλικής τιμολόγησης, από το κράτος μέλος που εξέδωσε τις εν λόγω αποφάσεις ή συνήψε τις εν λόγω συμφωνίες. (11) Τα κράτη μέλη θα πρέπει να λαμβάνουν όλα τα απαραίτητα μέτρα για να άρουν κάθε εμπόδιο που θα μπορούσε να παρεμποδίσει την αποτελεσματική και ευρύτερη δυνατή υποχρεωτική αυτόματη ανταλλαγή πληροφοριών όσον αφορά τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης. (12) Προκειμένου να χρησιμοποιηθούν αποτελεσματικότερα οι πόροι, να διευκολυνθεί η ανταλλαγή πληροφοριών και να αποφευχθεί η ανάγκη για τα κράτη μέλη να προβούν σε ανάλογες προσαρμογές στα συστήματά τους για την αποθήκευση πληροφοριών, είναι σκόπιμο να προβλεφθεί ειδική διάταξη για τη δημιουργία κεντρικού ευρετηρίου προσβάσιμου σε όλα τα κράτη μέλη και την Επιτροπή, όπου τα κράτη μέλη θα μπορούν να αναφορτώνουν και να αποθηκεύουν πληροφορίες αντί να τις ανταλλάσσουν με ηλεκτρονικό ταχυδρομείο. Η Επιτροπή θα πρέπει να εγκρίνει τις πρακτικές ρυθμίσεις που απαιτούνται για τη δημιουργία του εν λόγω ευρετηρίου σύμφωνα με τη διαδικασία του άρθρου 26 παράγραφος 2 της οδηγίας 2011/16/ΕΕ. (13) Έχοντας υπόψη τη φύση και το εύρος των τροποποιήσεων που θεσπίστηκαν με την οδηγία 2014/107/ΕΕ και την παρούσα οδηγία, οι προθεσμίες για την υποβολή πληροφοριών, στατιστικών στοιχείων και εκθέσεων που προβλέπονται δυνάμει της οδηγίας 2011/16/ΕΕ είναι σκόπιμο να παραταθούν. Η εν λόγω παράταση θα πρέπει να εξασφαλίσει ότι οι πληροφορίες που πρέπει να παρέχονται θα μπορούν να λαμβάνουν υπόψη την πείρα που προκύπτει από τις εν λόγω τροποποιήσεις. Η παράταση είναι σκόπιμο να ισχύει τόσο για τα στατιστικά στοιχεία και τις άλλες πληροφορίες που πρέπει να υποβληθούν από τα κράτη μέλη πριν από την 1η Ιουλίου 2016 όσο και για την έκθεση και, ενδεχομένως, την πρόταση που θα υποβληθεί από την Επιτροπή πριν από την 1η Ιουλίου 2017. (14) Στο πνεύμα της σταδιακής προσέγγισης που προτείνεται στην οδηγία 2011/16/ΕΕ, είναι σκόπιμο να προσαρμοστούν οι προθεσμίες που ισχύουν για την υφιστάμενη υποχρεωτική αυτόματη ανταλλαγή πληροφοριών που προβλέπεται στο άρθρο 8 παράγραφος 1 της οδηγίας 2011/16/ΕΕ, προκειμένου να εξασφαλισθεί ότι οι διαθέσιμες πληροφορίες για τις σχετικές κατηγορίες κοινοποιούνται εντός εννέα μηνών από το τέλος του φορολογικού έτους στο οποίο αναφέρονται. (15) Οι ισχύουσες διατάξεις σχετικά με την εμπιστευτικότητα θα πρέπει να τροποποιηθούν ώστε να αντανακλούν την επέκταση της υποχρεωτικής αυτόματης ανταλλαγής πληροφοριών στις εκ των προτέρων διασυνοριακές αποφάσεις και στις εκ των προτέρων συμφωνίες ενδοομιλικής τιμολόγησης. (16) Η παρούσα οδηγία σέβεται τα θεμελιώδη δικαιώματα και συνάδει με τις αρχές που αναγνωρίζονται ιδίως στον Χάρτη των Θεμελιωδών Δικαιωμάτων της Ευρωπαϊκής Ένωσης. Ειδικότερα, η παρούσα οδηγία επιδιώκει να εξασφαλίσει τον πλήρη σεβασμό του δικαιώματος προστασίας των δεδομένων προσωπικού χαρακτήρα και της επιχειρηματικής ελευθερίας. (17) Δεδομένου ότι ο στόχος της παρούσας οδηγίας, δηλαδή η αποδοτική διοικητική συνεργασία μεταξύ των κρατών μελών κατά τρόπο συμβατό με την εύρυθμη λειτουργία της εσωτερικής αγοράς, δεν είναι δυνατόν να επιτευχθεί επαρκώς από τα κράτη μέλη, αλλά, λόγω της απαιτούμενης ομοιομορφίας και αποτελεσματικότητας, μπορεί να επιτευχθεί καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, η οποία προβλέπεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη του προαναφερθέντος στόχου. (18) Σύμφωνα με την Κοινή Πολιτική Δήλωση των κρατών μελών και της Επιτροπής, της 28ης Σεπτεμβρίου 2011, σχετικά με τα επεξηγηματικά έγγραφα[14], τα κράτη μέλη ανέλαβαν να συνοδεύουν, σε αιτιολογημένες περιπτώσεις, την κοινοποίηση των μέτρων μεταφοράς στο εθνικό δίκαιο με ένα ή περισσότερα έγγραφα στα οποία επεξηγείται η σχέση μεταξύ των συστατικών στοιχείων μιας οδηγίας και των αντίστοιχων μερών των πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση αυτών των εγγράφων είναι δικαιολογημένη. (19) Η οδηγία 2011/16/ΕΚ θα πρέπει, συνεπώς, να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 2011/16/ΕΕ τροποποιείται ως εξής: 1. Το άρθρο 3 τροποποιείται ως εξής: α) Το σημείο 9 αντικαθίσταται από το ακόλουθο κείμενο: «9. «αυτόματη ανταλλαγή»: α) για τους σκοπούς του άρθρου 8 παράγραφος 1 και του άρθρου 8α, η συστηματική κοινοποίηση σε άλλο κράτος μέλος χωρίς προηγούμενο αίτημα, προκαθορισμένων πληροφοριών ανά τακτά εκ των προτέρων καθορισμένα διαστήματα. Για τους σκοπούς του άρθρου 8 παράγραφος 1, η παραπομπή σε διαθέσιμες πληροφορίες σημαίνει τις πληροφορίες των φορολογικών αρχείων του κράτους μέλους που κοινοποιεί τις πληροφορίες, οι οποίες μπορούν να ανακτηθούν σύμφωνα με τις διαδικασίες συλλογής και επεξεργασίας πληροφοριών του εν λόγω κράτους μέλους. β) για τους σκοπούς του άρθρου 8 παράγραφος 3α, η συστηματική κοινοποίηση προκαθορισμένων πληροφοριών σχετικά με φορολογικούς κατοίκους άλλων κρατών μελών στο οικείο κράτος μέλος φορολογικής κατοικίας, χωρίς προηγούμενο αίτημα και ανά τακτά εκ των προτέρων καθορισμένα διαστήματα. Στο πλαίσιο του άρθρου 8 παράγραφος 3α, του άρθρου 8 παράγραφος 7α, του άρθρου 21 παράγραφος 2 και του άρθρου 25 παράγραφοι 2 και 3, κάθε όρος γραμμένος με κεφαλαία γράμματα έχει τη σημασία που αποδίδεται στους αντίστοιχους ορισμούς που καθορίζονται στο παράρτημα I· γ) για τους σκοπούς όλων των διατάξεων πλην των διατάξεων του άρθρου 8 παράγραφος 1, του άρθρου 8 παράγραφος 3α και του άρθρου 8α, η συστηματική κοινοποίηση προκαθορισμένων πληροφοριών που παρέχονται σύμφωνα με τα στοιχεία α) και β) του παρόντος σημείου.» β) Προστίθενται τα ακόλουθα σημεία 14, 15 και 16 : «14. «εκ των προτέρων διασυνοριακή απόφαση»: κάθε συμφωνία, κοινοποίηση ή κάθε άλλο μέσο ή ενέργεια με παρόμοια αποτελέσματα, περιλαμβανομένων και εκείνων στο πλαίσιο φορολογικού ελέγχου, που: α) εκδίδεται από ή για λογαριασμό της κυβέρνησης ή της φορολογικής αρχής κράτους μέλους ή των εδαφικών ή διοικητικών υποδιαιρέσεών του, υπόψη οποιουδήποτε προσώπου· β) αφορά την ερμηνεία ή την εφαρμογή νομοθετικής ή διοικητικής διάταξης σχετικά με τη διαχείριση ή επιβολή των εθνικών νομοθεσιών όσον αφορά τους φόρους του κράτους μέλους ή των εδαφικών ή διοικητικών υποδιαιρέσεών του· γ) αφορά διασυνοριακή συναλλαγή ή το ερώτημα εάν οι δραστηριότητες που ασκούνται από νομικό πρόσωπο στο άλλο κράτος μέλος δημιουργούν μόνιμη εγκατάσταση, και· δ) εκδίδεται πριν από τις συναλλαγές ή τις δραστηριότητες που πραγματοποιούνται στο άλλο κράτος μέλος οι οποίες μπορούν να δημιουργήσουν μόνιμη εγκατάσταση ή πριν από την υποβολή της φορολογικής δήλωσης για την περίοδο κατά την οποία πραγματοποιήθηκαν η συναλλαγή ή η σειρά συναλλαγών ή οι δραστηριότητες. Η διασυνοριακή συναλλαγή μπορεί να περιλαμβάνει, χωρίς να περιορίζεται σε αυτές, την πραγματοποίηση επενδύσεων, την παροχή αγαθών, υπηρεσιών, τη χρηματοδότηση ή τη χρησιμοποίηση υλικών ή άυλων περιουσιακών στοιχείων και δεν εμπλέκει κατ’ ανάγκην άμεσα το πρόσωπο στο οποίο απευθύνεται η εκ των προτέρων διασυνοριακή απόφαση. 15. «εκ των προτέρων συμφωνία ενδοομιλικής τιμολόγησης»: κάθε συμφωνία, κοινοποίηση ή κάθε άλλο μέσο ή ενέργεια με παρόμοια αποτελέσματα, περιλαμβανομένων και εκείνων στο πλαίσιο φορολογικού ελέγχου, η οποία εκδίδεται από ή για λογαριασμό της κυβέρνησης ή της φορολογικής αρχής ενός ή περισσότερων κρατών μελών, συμπεριλαμβανομένων τυχόν εδαφικών ή διοικητικών υποδιαιρέσεών τους, υπόψη οποιουδήποτε προσώπου και η οποία καθορίζει πριν από τις διασυνοριακές συναλλαγές μεταξύ συνδεδεμένων επιχειρήσεων, ένα σύνολο κατάλληλων κριτηρίων για τον καθορισμό των τιμών για τις εν λόγω ενδοομιλικές συναλλαγές ή καθορίζει την κατανομή των κερδών σε μια μόνιμη εγκατάσταση. Οι επιχειρήσεις είναι συνδεδεμένες επιχειρήσεις, όταν μια επιχείρηση συμμετέχει άμεσα ή έμμεσα στη διαχείριση, τον έλεγχο ή το κεφάλαιο της άλλης επιχείρησης ή τα ίδια πρόσωπα συμμετέχουν άμεσα ή έμμεσα στη διαχείριση, τον έλεγχο ή το κεφάλαιο των επιχειρήσεων. Οι τιμές ενδοομιλικών συναλλαγών είναι εκείνες με τις οποίες μια επιχείρηση μεταβιβάζει υλικά αγαθά και άυλα περιουσιακά στοιχεία ή παρέχει υπηρεσίες σε συνδεδεμένες με αυτήν επιχειρήσεις, και η «ενδοομιλική τιμολόγηση» πρέπει να ερμηνεύεται αναλόγως. 16. Για τους σκοπούς του σημείου 14 ως «διασυνοριακή συναλλαγή» νοείται μια συναλλαγή ή σειρά συναλλαγών όπου: α) όλα τα μέρη στη συναλλαγή ή στη σειρά συναλλαγών δεν έχουν τη φορολογική κατοικία τους στο κράτος μέλος που εκδίδει την εκ των προτέρων διασυνοριακή απόφαση, ή· β) ένα από τα μέρη στη συναλλαγή ή στη σειρά συναλλαγών έχει τη φορολογική κατοικία του ταυτόχρονα σε περισσότερες από μία δικαιοδοσίες, ή· γ) ένα από τα μέρη στη συναλλαγή ή στη σειρά συναλλαγών ασκεί τις δραστηριότητές του σε άλλο κράτος μέλος μέσω μόνιμης εγκατάστασης και η συναλλαγή ή σειρά συναλλαγών αποτελεί μέρος ή το σύνολο της δραστηριότητας της μόνιμης εγκατάστασης. Μια διασυνοριακή συναλλαγή ή σειρά συναλλαγών περιλαμβάνει επίσης μέτρα που λαμβάνονται από ένα και μόνο νομικό πρόσωπο όσον αφορά τις επιχειρηματικές δραστηριότητες σε άλλο κράτος μέλος τις οποίες το πρόσωπο αυτό ασκεί μέσω μόνιμης εγκατάστασης. Για τους σκοπούς του σημείου 15 ως «διασυνοριακή συναλλαγή» νοείται μια συναλλαγή ή σειρά συναλλαγών στις οποίες συμμετέχουν συνδεδεμένες επιχειρήσεις που δεν έχουν όλες τη φορολογική κατοικία τους στο έδαφος ενός μόνον κράτους μέλους.» 2. Το άρθρο 8 τροποποιείται ως εξής: α) Απαλείφονται οι παράγραφοι 4 και 5. β) Η παράγραφος 6 αντικαθίσταται από το ακόλουθο κείμενο: «6. Η κοινοποίηση πληροφοριών πραγματοποιείται ως ακολούθως: α) όσον αφορά τις κατηγορίες που ορίζονται στην παράγραφο 1: κοινοποιούνται τουλάχιστον άπαξ του έτους, εντός εννέα μηνών από το τέλος του φορολογικού έτους του κράτους μέλους που αφορούν οι πληροφορίες· β) όσον αφορά τις πληροφορίες που ορίζονται στην παράγραφο 3α: κοινοποιούνται ετησίως, εντός εννέα μηνών από το τέλος του ημερολογιακού έτους ή άλλης αντίστοιχης περιόδου υποβολής στοιχείων που αφορούν οι πληροφορίες.» 3. Παρεμβάλλονται τα ακόλουθα άρθρα 8α και 8β: «Άρθρο 8α Πεδίο εφαρμογής και προϋποθέσεις της υποχρεωτικής αυτόματης ανταλλαγής πληροφοριών όσον αφορά τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης 1. Η αρμόδια αρχή κράτους μέλους που εκδίδει ή τροποποιεί μια εκ των προτέρων διασυνοριακή απόφαση ή εκ των προτέρων συμφωνία ενδοομιλικής τιμολόγησης μετά την ημερομηνία έναρξης ισχύος της παρούσας οδηγίας κοινοποιεί, με αυτόματη ανταλλαγή, συναφείς πληροφορίες στις αρμόδιες αρχές όλων των άλλων κρατών μελών καθώς και στην Ευρωπαϊκή Επιτροπή. 2. Η αρμόδια αρχή κράτους μέλους κοινοποιεί επίσης πληροφορίες στις αρμόδιες αρχές όλων των άλλων κρατών μελών καθώς και στην Ευρωπαϊκή Επιτροπή σχετικά με τις εκ των προτέρων διασυνοριακές αποφάσεις που εκδόθηκαν και τις εκ των προτέρων συμφωνίες ενδοομιλικής τιμολόγησης που συνήφθησαν κατά τη διάρκεια περιόδου που αρχίζει δέκα έτη πριν από την έναρξη ισχύος της παρούσας οδηγίας, αλλά οι οποίες εξακολουθούν να ισχύουν κατά την ημερομηνία έναρξης ισχύος της. 3. Η παράγραφος 1 δεν εφαρμόζεται στην περίπτωση που η εκ των προτέρων διασυνοριακή απόφαση αφορά και περιλαμβάνει αποκλειστικά τις φορολογικές υποθέσεις ενός ή περισσότερων φυσικών προσώπων. 4. Η ανταλλαγή πληροφοριών πραγματοποιείται ως ακολούθως: α) όσον αφορά τις πληροφορίες που ανταλλάσσονται σύμφωνα με την παράγραφο 1: εντός ενός μηνός από το τέλος του τριμήνου κατά το οποίο οι εκ των προτέρων διασυνοριακές αποφάσεις ή οι εκ των προτέρων συμφωνίες ενδοομιλικής τιμολόγησης έχουν εκδοθεί ή τροποποιηθεί. α) όσον αφορά τις πληροφορίες που ανταλλάσσονται σύμφωνα με την παράγραφο 2: πριν από τις 31 Δεκεμβρίου 2016. 5. Οι πληροφορίες που πρέπει να κοινοποιούνται από τα κράτη μέλη σύμφωνα με το παρόν άρθρο περιλαμβάνουν τουλάχιστον τις ακόλουθες πληροφορίες: α) τα στοιχεία αναγνώρισης της φορολογούμενης εταιρείας και, κατά περίπτωση, του ομίλου επιχειρήσεων στον οποίο ανήκει· β) το περιεχόμενο της εκ των προτέρων διασυνοριακής απόφασης ή της εκ των προτέρων συμφωνίας ενδοομιλικής τιμολόγησης, συμπεριλαμβανομένης της περιγραφής των σχετικών επιχειρηματικών δραστηριοτήτων ή συναλλαγών ή σειράς συναλλαγών· γ) την περιγραφή του συνόλου των κριτηρίων που χρησιμοποιούνται για τον καθορισμό της ενδοομιλικής τιμολόγησης ή της ίδιας της τιμής των ενδοομιλικών συναλλαγών στην περίπτωση εκ των προτέρων συμφωνίας ενδοομιλικής τιμολόγησης· δ) τον προσδιορισμό των άλλων κρατών μελών τα οποία είναι πιθανό να αφορά άμεσα ή έμμεσα η εκ των προτέρων διασυνοριακή απόφαση ή η εκ των προτέρων συμφωνία ενδοομιλικής τιμολόγησης· ε) τα στοιχεία αναγνώρισης οιουδήποτε προσώπου, πλην φυσικού προσώπου, στα άλλα κράτη μέλη που είναι πιθανό να θίγεται άμεσα ή έμμεσα από την εκ των προτέρων διασυνοριακή απόφαση ή την εκ των προτέρων συμφωνία ενδοομιλικής τιμολόγησης (αναφέροντας με ποιο κράτος μέλος συνδέονται τα θιγόμενα πρόσωπα). 6. Προς διευκόλυνση της ανταλλαγής, η Επιτροπή θεσπίζει όλα τα μέτρα και τις πρακτικές ρυθμίσεις που απαιτούνται για την εφαρμογή του παρόντος άρθρου, συμπεριλαμβανομένων των μέτρων για την τυποποίηση της κοινοποίησης των πληροφοριών που αναφέρονται στην παράγραφο 5 του παρόντος άρθρου, στο πλαίσιο της διαδικασίας για την κατάρτιση του τυποποιημένου εντύπου που προβλέπεται στο άρθρο 20 παράγραφος 5. 7. Η αρμόδια αρχή στην οποία κοινοποιούνται πληροφορίες σύμφωνα με την παράγραφο 1 επιβεβαιώνει, ει δυνατόν με ηλεκτρονικά μέσα, αμέσως και οπωσδήποτε το αργότερο εντός επτά εργάσιμων ημερών, τη λήψη των πληροφοριών στην αρμόδια αρχή που της διαβίβασε τις πληροφορίες. 8. Τα κράτη μέλη μπορούν, σύμφωνα με το άρθρο 5, να ζητήσουν πρόσθετες πληροφορίες, μεταξύ των οποίων και το πλήρες κείμενο της εκ των προτέρων διασυνοριακής απόφασης ή της εκ των προτέρων συμφωνίας ενδοομιλικής τιμολόγησης, από το κράτος μέλος που το εξέδωσε. 9. Το άρθρο 17 παράγραφος 4 δεν εφαρμόζεται στις πληροφορίες που ανταλλάσσονται σύμφωνα με τις παραγράφους 1 και 2 του παρόντος άρθρου. Άρθρο 8β Στατιστικά στοιχεία σχετικά με τις αυτόματες ανταλλαγές 1. Πριν από την 1η Οκτωβρίου 2017, τα κράτη μέλη παρέχουν στην Επιτροπή σε ετήσια βάση στατιστικά στοιχεία σχετικά με τον όγκο των αυτόματων ανταλλαγών σύμφωνα με τα άρθρα 8 και 8α και, στο μέτρο του δυνατού, πληροφορίες σχετικά με τις διοικητικές και άλλες συναφείς δαπάνες και οφέλη που συνδέονται με τις πραγματοποιηθείσες ανταλλαγές καθώς και οποιεσδήποτε ενδεχόμενες μεταβολές, τόσο για τις φορολογικές διοικήσεις όσο και για τρίτους. 2. Πριν από την 1η Οκτωβρίου 2018, η Επιτροπή υποβάλλει έκθεση η οποία περιλαμβάνει επισκόπηση και αξιολόγηση των στατιστικών στοιχείων και των πληροφοριών που έχουν ληφθεί, σύμφωνα με την παράγραφο 1 του παρόντος άρθρου, για θέματα όπως οι διοικητικές και λοιπές σχετικές δαπάνες για την αυτόματη ανταλλαγή πληροφοριών και τα οφέλη από αυτήν, καθώς και οι σχετικές πρακτικές πτυχές. Εάν κριθεί αναγκαίο, η Επιτροπή υποβάλλει πρόταση προς το Συμβούλιο όσον αφορά τις κατηγορίες εισοδήματος και κεφαλαίου και/ή τις προϋποθέσεις που αναφέρονται στο άρθρο 8 παράγραφος 1, συμπεριλαμβανομένης της προϋπόθεσης ότι πρέπει να είναι διαθέσιμες πληροφορίες που αφορούν φορολογικούς κατοίκους άλλων κρατών μελών.» 4. Στο άρθρο 14 προστίθεται η ακόλουθη παράγραφος 3: «3. Όταν ένα κράτος μέλος χρησιμοποιεί πληροφορία που κοινοποιείται από άλλο κράτος μέλος σύμφωνα με το άρθρο 8α, αποστέλλει σχετική ανατροφοδότηση προς την αρμόδια αρχή που παρέσχε τις πληροφορίες, το συντομότερο δυνατόν και το αργότερο εντός τριών μηνών αφότου κατέστη γνωστό το αποτέλεσμα της χρησιμοποίησης των ζητούμενων πληροφοριών, εκτός εάν η ανατροφοδότηση έχει ήδη παρασχεθεί σύμφωνα με την παράγραφο 1 του παρόντος άρθρου. Η Επιτροπή καθορίζει τις πρακτικές ρυθμίσεις σύμφωνα με τη διαδικασία του άρθρου 26 παράγραφος 2.» 5. Στο άρθρο 20, προστίθεται η ακόλουθη παράγραφος 5: «5. Η αυτόματη ανταλλαγή πληροφοριών σχετικά με τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης σύμφωνα με το άρθρο 8α διενεργείται, χρησιμοποιώντας τυποποιημένο έντυπο, εφόσον το έντυπο αυτό έχει εγκριθεί από την Επιτροπή σύμφωνα με τη διαδικασία του άρθρου 26 παράγραφος 2.» 6. Στο άρθρο 21, προστίθεται η ακόλουθη παράγραφος 5: «5. Η Επιτροπή καταρτίζει ασφαλές κεντρικό ευρετήριο στο οποίο μπορούν να καταχωρίζονται οι πληροφορίες που κοινοποιούνται στο πλαίσιο του άρθρου 8α της παρούσας οδηγίας προκειμένου να ικανοποιούν τις προϋποθέσεις της αυτόματης ανταλλαγής που προβλέπεται στο άρθρο 8α παράγραφοι 1 και 2. Η Επιτροπή έχει πρόσβαση στις πληροφορίες που καταχωρίζονται στο εν λόγω ευρετήριο. Οι απαιτούμενες πρακτικές ρυθμίσεις εγκρίνονται από την Επιτροπή σύμφωνα με τη διαδικασία του άρθρου 26 παράγραφος 2.» 7. Το άρθρο 23 τροποποιείται ως εξής: α) Η παράγραφος 3 αντικαθίσταται από το ακόλουθο κείμενο: «3. Τα κράτη μέλη κοινοποιούν στην Επιτροπή ετήσια αξιολόγηση της αποτελεσματικότητας της αυτόματης ανταλλαγής πληροφοριών που αναφέρεται στο άρθρο 8 και στο άρθρο 8α, καθώς και των πρακτικών αποτελεσμάτων τα οποία επιτεύχθηκαν. Η μορφή και οι όροι κοινοποίησης αυτής της ετήσιας αξιολόγησης εγκρίνονται από την Επιτροπή με τη διαδικασία του άρθρου 26 παράγραφος 2.» β) Απαλείφονται οι παράγραφοι 5 και 6. (8) Προστίθεται το ακόλουθο άρθρο 23α: «Άρθρο 23α Εμπιστευτικότητα των πληροφοριών 1. Η Επιτροπή χειρίζεται ως εμπιστευτικές τις πληροφορίες που της κοινοποιούνται δυνάμει της παρούσας οδηγίας, σύμφωνα με τις διατάξεις που εφαρμόζονται στις αρχές της Ένωσης. 2. Οι πληροφορίες που κοινοποιούνται από ένα κράτος μέλος στην Επιτροπή δυνάμει του άρθρου 23, καθώς και οιαδήποτε έκθεση ή έγγραφο που συντάσσεται από την Επιτροπή με βάση τις πληροφορίες αυτές, μπορούν να διαβιβάζονται σε άλλα κράτη μέλη. Αυτές οι διαβιβαζόμενες πληροφορίες καλύπτονται από την υποχρέωση υπηρεσιακού απορρήτου και χαίρουν της προστασίας που παρέχεται σε παρόμοιες πληροφορίες δυνάμει της εθνικής νομοθεσίας του κράτους μέλους που τις έλαβε. Οι εκθέσεις και τα έγγραφα που καταρτίζει η Επιτροπή και που αναφέρονται στο πρώτο εδάφιο επιτρέπεται να χρησιμοποιούνται από τα κράτη μέλη μόνον για λόγους ανάλυσης, αλλά δεν δημοσιοποιούνται ούτε καθίστανται διαθέσιμα σε οιοδήποτε άλλο πρόσωπο ή φορέα χωρίς τη ρητή συμφωνία της Επιτροπής.» (9) Στο άρθρο 25 παρεμβάλλεται η ακόλουθη παράγραφος 1α: «1α. Ο κανονισμός (ΕΚ) αριθ. 45/2001 εφαρμόζεται σε κάθε επεξεργασία δεδομένων προσωπικού χαρακτήρα στο πλαίσιο της παρούσας οδηγίας από τα θεσμικά όργανα και τους οργανισμούς της Ένωσης. Ωστόσο, για την ορθή εφαρμογή της παρούσας οδηγίας, η έκταση των υποχρεώσεων και δικαιωμάτων που προβλέπονται από τις διατάξεις του άρθρου 11, του άρθρου 12 παράγραφος 1, των άρθρων 13 έως 17 του κανονισμού (ΕΚ) αριθ. 45/2001 περιορίζεται στο βαθμό που απαιτείται προκειμένου να διασφαλισθούν τα συμφέροντα που αναφέρονται στο άρθρο 20 παράγραφος 1 στοιχείο β) του εν λόγω κανονισμού.» Άρθρο 2 1. Τα κράτη μέλη θεσπίζουν και δημοσιεύουν, το αργότερο στις 31 Δεκεμβρίου 2015, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων. Εφαρμόζουν τις διατάξεις αυτές από 1ης Ιανουαρίου 2016. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, Για το Συμβούλιο O Πρόεδρος ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας 1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος(-οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικός αντίκτυπος 1.7. Προβλεπόμενος(-οι) τρόπος(-οι) διαχείρισης 2. ΜΕΤΡΑ ΔΙΑΧΕΙΡΙΣΗΣ 2.1. Διατάξεις παρακολούθησης και υποβολής εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη περιπτώσεων απάτης και παρατυπιών 3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση των εκτιμώμενων επιπτώσεων στις δαπάνες 3.2.2. Εκτιμώμενες επιπτώσεις στις επιχειρησιακές πιστώσεις 3.2.3. Εκτιμώμενες επιπτώσεις στις πιστώσεις διοικητικού χαρακτήρα 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενες επιπτώσεις στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας Πρόταση οδηγίας του Συμβουλίου για την τροποποίηση της οδηγίας 2011/16/ΕΕ όσον αφορά την ανταλλαγή πληροφοριών στον τομέα της φορολογίας 1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ[15] 14 14.03 1.3. Χαρακτήρας της πρότασης/πρωτοβουλίας ýΗ πρόταση/πρωτοβουλία αφορά νέα δράση ¨Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[16] ¨Η πρόταση/πρωτοβουλία αφορά την παράταση υφιστάμενης δράσης ¨Η πρόταση/πρωτοβουλία αφορά δράση προσανατολισμένη προς νέα δράση 1.4. Στόχος(-οι) 1.4.1. Πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Το πρόγραμμα εργασίας της Επιτροπής για το 2015 περιλαμβάνει μεταξύ των προτεραιοτήτων του μια πιο δίκαιη προσέγγιση για τη φορολογία, εξασφαλίζοντας, μεταξύ άλλων, την «αυτόματη ανταλλαγή πληροφοριών για τις φορολογικές αποφάσεις», η οποία αποτελεί ακριβώς το αντικείμενο της παρούσας πρότασης. 1.4.2. Ειδικός(-οί) στόχος(-οι) και σχετική(-ές) δραστηριότητα(-ες) ΔΒΔ/ΠΒΔ Ειδικός στόχος Ο ειδικός στόχος του προγράμματος FISCALIS είναι η στήριξη της καταπολέμησης της φορολογικής απάτης, της φοροδιαφυγής και του επιθετικού φορολογικού σχεδιασμού καθώς και η εφαρμογή του ενωσιακού δικαίου στον τομέα της φορολογίας διασφαλίζοντας την ανταλλαγή πληροφοριών, στηρίζοντας τη διοικητική συνεργασία και, εφόσον κρίνεται απαραίτητο και ενδεδειγμένο, ενισχύοντας τη διοικητική ικανότητα των συμμετεχουσών χωρών, με σκοπό να υποβοηθείται η μείωση του διοικητικού φόρτου των φορολογικών αρχών και του κόστους συμμόρφωσης των φορολογουμένων. Σχετική(-ές) δραστηριότητα(-ες) ΔΒΔ/ΠΒΔ ABB 3 1.4.3. Αναμενόμενο(-α) αποτέλεσμα(-τα) και επιπτώσεις Να προσδιοριστούν τα αποτελέσματα που θα πρέπει να έχει η πρόταση/πρωτοβουλία όσον αφορά τους στοχοθετημένους(-ες) δικαιούχους/ομάδες. Πρώτον, η αυτόματη ανταλλαγή πληροφοριών μεταξύ των κρατών μελών όσον αφορά τις φορολογικές αποφάσεις θα σημαίνει ότι όλα τα κράτη μέλη θα είναι σε θέση να αξιολογούν ορθά κατά πόσον οι φορολογικές αποφάσεις άλλου κράτους μέλους έχουν αντίκτυπο σε αυτά (έστω και ακούσια) και θα είναι σε θέση να αντιδράσουν αναλόγως. Δεύτερον, το γεγονός ότι υπάρχει μεγαλύτερη διαφάνεια όσον αφορά τις φορολογικές αποφάσεις θα δημιουργήσει μεγαλύτερο κίνητρο για να διασφαλιστεί ότι ο φορολογικός ανταγωνισμός θα καταστεί δικαιότερος. Η αυτόματη ανταλλαγή πληροφοριών όσον αφορά τις φορολογικές αποφάσεις μπορεί επίσης να αποτρέπει τις επιχειρήσεις από τον επιθετικό φορολογικό σχεδιασμό βάσει των φορολογικών αποφάσεων, δεδομένου ότι άλλα κράτη μέλη θα διαθέτουν πλέον τις απαραίτητες πληροφορίες για τον εντοπισμό τεχνητών συμφωνιών και μεταφοράς κερδών προκειμένου να είναι σε θέση να αντιδράσουν. 1.4.4. Δείκτες αποτελεσμάτων και επιπτώσεων Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας. Η πρόταση θα διέπεται από τις απαιτήσεις της οδηγίας που τροποποιείται (δηλ. οδηγία 2011/16) όσον αφορά i) την παροχή από τα κράτη μέλη, σε ετήσια βάση, των στατιστικών στοιχείων της ανταλλαγής πληροφοριών, ii) την υποβολή έκθεσης από την Επιτροπή με βάση τα εν λόγω στατιστικά στοιχεία, και iii) την εκπόνηση από τα κράτη μέλη σε ετήσια βάση αξιολόγησης της αποτελεσματικότητας της αυτόματης ανταλλαγής πληροφοριών. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Ενώ δυνάμει της οδηγίας για τη διοικητική συνεργασία (2011/16), υπάρχει η απαίτηση ένα κράτος μέλος που εκδίδει μια φορολογική απόφαση να αποκαλύπτει πληροφορίες σε κάθε άλλο ενδιαφερόμενο κράτος μέλος, εναπόκειται στο κράτος μέλος που εκδίδει την απόφαση να αποφασίζει για ποια άλλα κράτη μέλη μπορεί να είναι σημαντικές οι πληροφορίες. Εντούτοις, το κράτος μέλος έκδοσης της απόφασης μπορεί να μην είναι πάντοτε σε θέση να γνωρίζει ποια άλλα κράτη μέλη θα μπορούσαν να επηρεαστούν. Επιπλέον, υπάρχουν επί του παρόντος πολλές εξαιρέσεις από την υποχρέωση δημοσιοποίησης. Στην παρούσα πρόταση προβλέπεται ότι το κράτος μέλος έκδοσης αποφάσεων υποχρεούται να παρέχει αυτόματα πληροφορίες σε όλα τα άλλα κράτη μέλη, ώστε η απόφαση σχετικά με το κατά πόσον οι πληροφορίες είναι σημαντικές να μπορεί να λαμβάνεται από το κράτος μέλος λήψης και όχι από το κράτος μέλος έκδοσης της απόφασης. Στην περίπτωση αυτή θα εξαλειφθούν οι ισχύουσες εξαιρέσεις από την υποχρέωση δημοσιοποίησης. 1.5.2. Προστιθέμενη αξία της παρέμβασης της ΕΕ Κράτη μέλη τα οποία ενεργούν μεμονωμένα δεν είναι ενδεχομένως σε θέση να λάβουν πλήρη ενημέρωση σχετικά με αποφάσεις που εκδίδονται από άλλα κράτη μέλη, ακόμη και όταν οι αποφάσεις αυτές αφορούν τη φορολογική τους βάση. Μια δεσμευτική προσέγγιση σε επίπεδο ΕΕ είναι ο μόνος τρόπος για τη διασφάλιση πλήρους διαφάνειας και συνεργασίας στο θέμα αυτό. 1.5.3. Διδάγματα από ανάλογες εμπειρίες του παρελθόντος Η παρούσα προσέγγιση της μη αυτόματης ανταλλαγής πληροφοριών όσον αφορά τις αποφάσεις δεν έχει οδηγήσει, μέχρι σήμερα, στη διασφάλιση διαφάνειας στον τομέα αυτόν. Προς το παρόν, ορισμένοι φορολογούμενοι επωφελούνται από την έλλειψη διαφάνειας για τη δημιουργία δομών που μεταφέρουν τα κέρδη σε χώρες με χαμηλή φορολογία, οι οποίες μπορεί να μην είναι οι χώρες όπου πραγματοποιούνται οι δραστηριότητες που παράγουν τα κέρδη και όπου δημιουργείται η προστιθέμενη αξία. Η αυτόματη ανταλλαγή πληροφοριών μεταξύ των φορολογικών διοικήσεων, η οποία εφαρμόζεται σε άλλα φορολογικά πεδία, όπως για τα εισοδήματα από αποταμιεύσεις, κατέδειξε καλά αποτελέσματα. Η αυτόματη ανταλλαγή είναι πλέον αποδεκτή σε παγκόσμιο επίπεδο ως το καλύτερο εργαλείο στη διάθεση των φορολογικών διοικήσεων για την καταπολέμηση της φοροαποφυγής και της φοροδιαφυγής. 1.5.4. Συμβατότητα και ενδεχόμενη συνέργεια με άλλα κατάλληλα μέσα Δεδομένου ότι η πρόταση αποσκοπεί στην τροποποίηση της οδηγίας για τη διοικητική συνεργασία (2011/16), οι διαδικασίες, οι ρυθμίσεις και τα εργαλεία ΤΠ που έχουν ήδη καθιερωθεί ή βρίσκονται υπό εξέλιξη στο πλαίσιο της εν λόγω οδηγίας θα είναι διαθέσιμα για χρήση για τους σκοπούς της παρούσας πρότασης. 1.6. Διάρκεια και δημοσιονομικός αντίκτυπος ¨ Πρόταση/πρωτοβουλία περιορισμένης διάρκειας – ¨ Ισχύουσα πρόταση/πρωτοβουλία από την [ΗΗ/ΜΜ]ΕΕΕΕ μέχρι την [ΗΗ/ΜΜ]ΕΕΕΕ – ¨ (Δημοσιονομικές επιπτώσεις από το ΕΕΕΕ μέχρι το ΕΕΕΕ ý Πρόταση/πρωτοβουλία απεριόριστης διάρκειας – Περίοδος σταδιακής εφαρμογής από το ΕΕΕΕ έως το ΕΕΕΕ, – Η πρόταση θα τεθεί σε ισχύ από την 1η Ιανουαρίου 2016 – και στη συνέχεια πλήρης εφαρμογή. 1.7. Προβλεπόμενος(-οι) τρόπος(-οι) διαχείρισης[17] ý Άμεση διαχείριση από την Επιτροπή – ý από τις υπηρεσίες της, συμπεριλαμβανομένου του προσωπικού της στις αντιπροσωπείες της Ένωσης· το πρόγραμμα Fiscalis 2020 διαχειρίζονται άμεσα – ¨ οι εκτελεστικοί οργανισμοί ¨ Επιμερισμένη διαχείριση με τα κράτη μέλη ¨ Έμμεση διαχείριση με ανάθεση καθηκόντων εκτέλεσης του προϋπολογισμού: – ¨ σε τρίτες χώρες ή σε οντότητες που έχουν αυτές ορίσει· – ¨ σε διεθνείς οργανισμούς και τις οργανώσεις τους (να προσδιοριστούν)· – ¨ στην ΕΤΠ και το Ευρωπαϊκό Ταμείο Επενδύσεων, – ¨ στους φορείς που αναφέρονται στα άρθρα 208 και 209 του δημοσιονομικού κανονισμού· – ¨ οργανισμούς δημοσίου δικαίου· – ¨ σε οντότητες ιδιωτικού δικαίου επιφορτισμένες με δημόσια υπηρεσία στο βαθμό που προσφέρουν επαρκείς οικονομικές εγγυήσεις· – ¨ σε οργανισμούς που διέπονται από το ιδιωτικό δίκαιο κράτους μέλους, στους οποίους έχει ανατεθεί η εκτέλεση σύμπραξης δημόσιου και ιδιωτικού τομέα και που προσφέρουν επαρκείς οικονομικές εγγυήσεις· – ¨ σε πρόσωπα στα οποία ανατίθεται η εκτέλεση συγκεκριμένων ενεργειών στον τομέα της ΚΕΠΠΑ δυνάμει του τίτλου V της ΣΕΕ και τα οποία προσδιορίζονται στην αντίστοιχη βασική πράξη. – Εάν αναφέρονται περισσότεροι από ένας τρόποι διαχείρισης, να διευκρινιστούν στο τμήμα «Παρατηρήσεις». Παρατηρήσεις Στο πλαίσιο της παρούσας πρότασης δεν θα αλλάξει καμία διάταξη όσον αφορά τη διαχείριση. Δυνάμει του άρθρου 21 της οδηγίας 2011/16, η Επιτροπή, με τη διαδικασία της επιτροπολογίας, σε συνεργασία με τα κράτη μέλη, καταρτίζει τα τυποποιημένα έντυπα και μορφότυπους για την ανταλλαγή πληροφοριών. Όσον αφορά το δίκτυο CCN το οποίο είναι αναγκαίο για την ανταλλαγή πληροφοριών μεταξύ των κρατών μελών, η Επιτροπή είναι αρμόδια για κάθε διαμόρφωση του δικτύου CCN που απαιτείται προκειμένου να είναι δυνατή η ανταλλαγή των πληροφοριών αυτών, ενώ τα κράτη μέλη είναι αρμόδια για οποιαδήποτε διαμόρφωση των συστημάτων τους που απαιτείται προκειμένου να είναι δυνατή η ανταλλαγή των εν λόγω πληροφοριών με τη χρήση του δικτύου CCN. 2. ΜΕΤΡΑ ΔΙΑΧΕΙΡΙΣΗΣ 2.1. Διατάξεις παρακολούθησης και υποβολής εκθέσεων Προσδιορισμός της συχνότητας και των όρων των εν λόγω διατάξεων. Στο πλαίσιο του προγράμματος FISCALIS, η παρακολούθηση και η υποβολή εκθέσεων ρυθμίζονται ως εξής... Προπαρασκευαστικές δραστηριότητες που απαιτούνται για την πρωτοβουλία αυτή και άλλες κοινές δράσεις και κοινές δραστηριότητες κατάρτισης παρακολουθούνται σε τακτική βάση μέσω των στοιχείων που συγκεντρώνονται από τους συμμετέχοντες και τους διαχειριστές δράσης. Τα στοιχεία συλλέγονται μέσω τυποποιημένων εντύπων και τροφοδοτούν δείκτες που καθορίστηκαν στο Πλαίσιο Αξιολόγησης Επιδόσεων (PMF) του προγράμματος Fiscalis 2020. Άλλες δαπάνες σχετικές με την ανταλλαγή πληροφοριών ελέγχονται σύμφωνα με τον μηχανισμό που περιγράφεται στο τμήμα 1.4.4 και ενοποιούνται επίσης στο πλαίσιο του PMF. 2.2. Σύστημα διαχείρισης και ελέγχου 2.2.1. Κίνδυνος(-οι) που έχει(-ουν) εντοπιστεί Οι δυνητικοί κίνδυνοι για την υλοποίηση της πρωτοβουλίας με τη στήριξη του Fiscalis 2020 αφορούν την: Εκτέλεση της συμφωνίας επιχορήγησης που υπογράφηκε με τη σύμπραξη των κρατών μελών και των υποψήφιων χωρών Εκτέλεση των δημόσιων συμβάσεων που συνήφθησαν στο πλαίσιο του προγράμματος. 2.2.2. Πληροφορίες σχετικά με το σύστημα εσωτερικού ελέγχου που έχει καθοριστεί Η οργάνωση του συστήματος εσωτερικού ελέγχου είναι πανομοιότυπη με εκείνη του προγράμματος Fiscalis 2020, το οποίο θα καλύπτει όλες τις επιχειρησιακές δαπάνες της πρωτοβουλίας. Τα κύρια στοιχεία της εφαρμοζόμενης στρατηγικής ελέγχου είναι τα ακόλουθα: Για τη σύναψη συμβάσεων: Εφαρμόζονται οι διαδικασίες ελέγχου για την ανάθεση συμβάσεων οι οποίες προσδιορίζονται στον δημοσιονομικό κανονισμό. Κάθε σύμβαση συνάπτεται εφαρμόζοντας την καθιερωμένη διαδικασία επαλήθευσης από τις υπηρεσίες της Επιτροπής για την πληρωμή, λαμβάνοντας υπόψη τις συμβατικές υποχρεώσεις και τη χρηστή δημοσιονομική και γενική διαχείριση. Προβλέπονται μέτρα για την καταπολέμηση της απάτης (έλεγχοι, εκθέσεις κ.λπ.) σε όλες τις συμβάσεις οι οποίες συνάπτονται μεταξύ της Επιτροπής και των δικαιούχων. Καταρτίζεται λεπτομερής συγγραφή υποχρεώσεων, η οποία αποτελεί τη βάση κάθε συγκεκριμένης σύμβασης. Η διαδικασία αποδοχής εφαρμόζει αυστηρά τη μέθοδο TEMPO της ΓΔ TAXUD: τα παραδοτέα εξετάζονται, τροποποιούνται, εφόσον απαιτείται, και τελικά γίνονται ρητώς αποδεκτά (ή απορρίπτονται). Κανένα τιμολόγιο δεν πληρώνεται χωρίς «επιστολή αποδοχής». Τεχνική επαλήθευση για την ανάθεση συμβάσεων Η ΓΔ TAXUD διενεργεί ελέγχους των παραδοτέων και επιβλέπει τις εργασίες και τις υπηρεσίες που εκτελούνται από αναδόχους. Διενεργεί επίσης ελέγχους ποιότητας και ασφάλειας στους αναδόχους σε τακτική βάση. Οι έλεγχοι ποιότητας επαληθεύουν τη συμμόρφωση των πραγματικών διεργασιών των αναδόχων προς τους κανόνες και τις διαδικασίες που καθορίζονται στα σχέδια ποιότητας που υπέβαλαν. Οι έλεγχοι ασφάλειας επικεντρώνονται στις συγκεκριμένες διεργασίες, διαδικασίες και οργάνωση. Επιπλέον των ως άνω ελέγχων, η ΓΔ TAXUD διενεργεί τους παραδοσιακούς οικονομικούς ελέγχους: Εκ των προτέρων επαλήθευση δεσμεύσεων: Όλες οι δεσμεύσεις στην ΓΔ TAXUD επαληθεύονται από τον προϊστάμενο της διοικητικής μονάδας Ανθρωπίνων και Οικονομικών Πόρων. Επομένως, το 100% των δεσμευμένων ποσών καλύπτεται από την εκ των προτέρων επαλήθευση. Αυτή η διαδικασία διασφαλίζει σε υψηλό επίπεδο την νομιμότητα και κανονικότητα των συναλλαγών. Εκ των προτέρων επαλήθευση πληρωμών: Το 100% των πληρωμών επαληθεύεται εκ των προτέρων. Επιπλέον, τουλάχιστον μία πληρωμή (από όλες τις κατηγορίες δαπανών) εβδομαδιαίως επιλέγεται τυχαία για πρόσθετη εκ των προτέρων επαλήθευση, η οποία διενεργείται από τον προϊστάμενο της διοικητικής μονάδας Ανθρώπινων και Οικονομικών Πόρων. Δεν υφίσταται στόχος σχετικά με την κάλυψη, καθώς ο σκοπός αυτής της επαλήθευσης είναι ο «τυχαίος» έλεγχος πληρωμών προκειμένου να επαληθευτεί ότι όλες οι πληρωμές έγιναν σύμφωνα με τις απαιτήσεις. Οι λοιπές πληρωμές ελέγχονται σύμφωνα με τους ισχύοντες κανόνες σε ημερήσια βάση. Δηλώσεις των δευτερευόντων διατακτών (AOSD): Όλοι οι δευτερεύοντες διατάκτες υπογράφουν δηλώσεις για τη στήριξη της Ετήσιας Έκθεσης Δραστηριοτήτων για το εκάστοτε έτος. Αυτές οι δηλώσεις καλύπτουν τις εργασίες στο πλαίσιο του προγράμματος. Οι AOSD δηλώνουν ότι οι εργασίες σχετικά με την εκτέλεση του προϋπολογισμού πραγματοποιήθηκαν σύμφωνα με τις αρχές της χρηστής οικονομικής διαχείρισης, ότι τα συστήματα που εφαρμόζονται για τη διαχείριση και τον έλεγχο παρείχαν επαρκή διασφάλιση σχετικά με τη νομιμότητα και κανονικότητα των συναλλαγών, ότι οι κίνδυνοι που συνδέονται με αυτές τις εργασίες έχουν προσδιοριστεί δεόντως και ότι εφαρμόσθηκαν ενέργειες άμβλυνσης. 2.2.3. Εκτιμώμενο κόστος και όφελος των ελέγχων και αξιολόγηση του εκτιμώμενου επιπέδου του κινδύνου σφάλματος Οι έλεγχοι που έχουν θεσπισθεί επιτρέπουν στη ΓΔ TAXUD να εξασφαλίζει επαρκή βεβαιότητα σχετικά με την ποιότητα και την κανονικότητα των δαπανών και μειώνουν τον κίνδυνο μη συμμόρφωσης. Τα ανωτέρω μέτρα της στρατηγικής ελέγχου μειώνουν τους δυνητικούς κινδύνους κάτω από τον στόχο του 2% και εκτείνονται σε όλους τους δικαιούχους. Τυχόν πρόσθετα μέτρα για περαιτέρω μείωση των κινδύνων θα έχουν ως αποτέλεσμα δυσανάλογα υψηλό κόστος και, ως εκ τούτου, δεν προβλέπονται. Το συνολικό κόστος υλοποίησης της ως άνω στρατηγικής ελέγχου — για όλες τις δαπάνες στο πλαίσιο του προγράμματος Fiscalis 2020, περιορίζεται στο 1,6% του συνόλου των πληρωμών. Αναμένεται να παραμείνει στο ίδιο ποσοστό για την πρωτοβουλία αυτή. Η στρατηγική ελέγχου του προγράμματος θεωρείται αποτελεσματική ώστε να περιορίσει τον κίνδυνο της μη συμμόρφωσης σε ουσιαστικά μηδενικό επίπεδο και να είναι ανάλογη με τους ενεχόμενους κινδύνους. 2.3. Μέτρα για την πρόληψη περιπτώσεων απάτης και παρατυπιών Να προσδιοριστούν τα ισχύοντα ή τα προβλεπόμενα μέτρα πρόληψης και προστασίας. Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί έρευνες που περιλαμβάνουν επιτόπιους ελέγχους και επιθεωρήσεις, σύμφωνα με τις διατάξεις και τις διαδικασίες που ορίζονται στον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου ( 1 ) και στον κανονισμό (Ευρατόμ, ΕΚ) αριθ. 2185/96 του Συμβουλίου ( 2 ), με στόχο τη διαπίστωση τυχόν απάτης, διαφθοράς ή άλλης παράνομης δραστηριότητας, συνδεόμενης με συμφωνία επιχορήγησης ή απόφαση επιχορήγησης ή με σύμβαση χρηματοδότησης σύμφωνα με τον παρόντα κανονισμό, η οποία θίγει τα οικονομικά συμφέροντα της Ένωσης. 3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται · Υφιστάμενες γραμμές του προϋπολογισμού — καλύπτονται πλήρως από το πρόγραμμα Fiscalis 2020 Κατά σειρά τομέων του πολυετούς δημοσιονομικού πλαισίου και γραμμών του προϋπολογισμού. Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπάνης || Συνεισφορά Αριθμός 1A Ανταγωνιστικότητα για την ανάπτυξη και την απασχόληση || ΔΠ/ΜΔΠ[18]. || χωρών ΕΖΕΣ[19] || υποψήφιων για ένταξη χωρών[20] || από τρίτες χώρες || κατά την έννοια του άρθρου 21 παράγραφος 2 στοιχείο β) του δημοσιονομικού κανονισμού || 14.0301 (Βελτίωση της εύρυθμης λειτουργίας των φορολογικών συστημάτων) || Διαχ. || ΟΧΙ || ΟΧΙ || ΟΧΙ || ΟΧΙ · Νέες γραμμές του προϋπολογισμού, των οποίων έχει ζητηθεί η δημιουργία Κατά σειρά τομέων του πολυετούς δημοσιονομικού πλαισίου και γραμμών του προϋπολογισμού. Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπάνης || Συνεισφορά Αριθμός [Τομέας………………………………………] || ΔΠ/ΜΔΠ || χωρών ΕΖΕΣ || υποψήφιων για ένταξη χωρών || από τρίτες χώρες || κατά την έννοια του άρθρου 21 παράγραφος 2 στοιχείο β) του δημοσιονομικού κανονισμού || [XX.YY.YY.YY] || || ΝΑΙ/ΟΧΙ || ΝΑΙ/ΟΧΙ || ΝΑΙ/ΟΧΙ || ΝΑΙ/ΟΧΙ 3.2. Εκτιμώμενες επιπτώσεις στις δαπάνες [Αυτό το μέρος θα πρέπει να συμπληρωθεί στο λογιστικό φύλλο για τα διοικητικού χαρακτήρα στοιχεία του προϋπολογισμού(δεύτερο έγγραφο στο παράρτημα του παρόντος δημοσιονομικού δελτίου) και να τηλεφορτωθεί στο CISNET για διυπηρεσιακή διαβούλευση.] 3.2.1. Συνοπτική παρουσίαση των εκτιμώμενων επιπτώσεων στις δαπάνες Οι αιτήσεις που αναφέρονται κατωτέρω περιλαμβάνονται στο χρηματοδοτικό κονδύλιο του προγράμματος FISCALIS 2020. Δεν θα είναι αναγκαίες επιπλέον πιστώσεις Σε εκατ. ευρώ (με 3 δεκαδικά ψηφία) Τομέας του πολυετούς δημοσιονομικού πλαισίου || Αριθμός || 1A Ανταγωνιστικότητα για την ανάπτυξη και την απασχόληση ΓΔ: TAXUD || || || Έτος 2016[21] || Έτος 2017 || Έτος 2018 || Έτος 2019 || 2020 || ΣΥΝΟΛΟ Επιχειρησιακές πιστώσεις || || || || || || || || Αριθμός γραμμής του προϋπολογισμού 14.0301 || Αναλήψεις υποχρεώσεων || 1. || 0,300 || 1,000 || 0,400 || 0,200 || 0,200 || || || 2100 Πληρωμές || 2. || 0,000 || 0,300 || 1,000 || 0,400 || 0,200 || 0,200 || || 2100 Αριθμός γραμμής του προϋπολογισμού || Αναλήψεις υποχρεώσεων || (1α) || p.m. || p.m. || p.m. || p.m. || p.m. || p.m. || p.m. || Πληρωμές || (2α) || p.m. || p.m. || p.m. || p.m. || p.m. || p.m. || p.m. || Πιστώσεις διοικητικού χαρακτήρα χρηματοδοτούμενες από το κονδύλιο ειδικών προγραμμάτων[22] || p.m. || p.m. || p.m. || p.m. || p.m. || p.m. || p.m. || Αριθμός γραμμής του προϋπολογισμού || || 3. || p.m. || p.m. || p.m. || p.m. || p.m. || p.m. || p.m. || ΣΥΝΟΛΟ πιστώσεων για ΓΔ TAXUD || Αναλήψεις υποχρεώσεων || =1+1α +3 || 0,300 || 1,000 || 0,400 || 0,200 || 0,200 || || || 2100 Πληρωμές || =2+2α +3 || 0,000 || 0,300 || 1,000 || 0,400 || 0,200 || 0,200 || || 2100 ΣΥΝΟΛΟ επιχειρησιακών πιστώσεων || Αναλήψεις υποχρεώσεων || 4. || 0,300 || 1,000 || 0,400 || 0,200 || 0,200 || || || 2100 Πληρωμές || 5. || 0,000 || 0,300 || 1,000 || 0,400 || 0,200 || 0,200 || || 2100 ΣΥΝΟΛΟ πιστώσεων διοικητικού χαρακτήρα χρηματοδοτούμενων από το κονδύλιο ειδικών προγραμμάτων || (6) || p.m. || p.m. || p.m. || p.m. || p.m. || p.m. || p.m. || ΣΥΝΟΛΟ πιστώσεων στο πλαίσιο του ΤΟΜΕΑ 1A του πολυετούς δημοσιονομικού πλαισίου || Αναλήψεις υποχρεώσεων || =4+ 6 || 0,300 || 1,000 || 0,400 || 0,200 || 0,200 || || || 2100 Πληρωμές || =5+ 6 || 0,000 || 0,300 || 1,000 || 0,400 || 0,200 || 0,200 || || 2100 Αν η πρόταση/πρωτοβουλία επηρεάζει περισσότερους του ενός τομείς: ΣΥΝΟΛΟ επιχειρησιακών πιστώσεων || Αναλήψεις υποχρεώσεων || (4) || p.m. || p.m. || p.m. || p.m. || p.m. || p.m. || p.m. || Πληρωμές || (5) || p.m. || p.m. || p.m. || p.m. || p.m. || p.m. || p.m. || ΣΥΝΟΛΟ πιστώσεων διοικητικού χαρακτήρα χρηματοδοτούμενων από το κονδύλιο ειδικών προγραμμάτων || (6) || p.m. || p.m. || p.m. || p.m. || p.m. || p.m. || p.m. || ΣΥΝΟΛΟ πιστώσεων των ΤΟΜΕΩΝ 1 έως 4 του πολυετούς δημοσιονομικού πλαισίου (Ποσό αναφοράς) || Αναλήψεις υποχρεώσεων || =4+ 6 || p.m. || p.m. || p.m. || p.m. || p.m. || p.m. || p.m. || Πληρωμές || =5+ 6 || p.m. || p.m. || p.m. || p.m. || p.m. || p.m. || p.m. || Τομέας του πολυετούς δημοσιονομικού πλαισίου || 5 || «Διοικητικές δαπάνες» σε εκατ. ευρώ (με 3 δεκαδικά ψηφία) || || || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ ΓΔ: TAXUD ||  Ανθρώπινοι πόροι || 0,528 || 0,528 || 0,528 || 0,528 || 0,528 || || ||  Λοιπές διοικητικές δαπάνες || 0,030 || 0,030 || 0,030 || 0,030 || 0,030 || || || ΣΥΝΟΛΟ ΓΔ TAXUD || Πιστώσεις || 0,558 || 0,558 || 0,558 || 0,558 || 0,558 || || || ΣΥΝΟΛΟ πιστώσεων του ΤΟΜΕΑ 5 του πολυετούς δημοσιονομικού πλαισίου || (Σύνολο αναλήψεων υποχρεώσεων = Σύνολο πληρωμών) || 0,558 || 0,558 || 0,558 || 0,558 || 0,558 || || || σε εκατ. ευρώ (με 3 δεκαδικά ψηφία) || || || Έτος 2016[23] || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ ΣΥΝΟΛΟ πιστώσεων των ΤΟΜΕΩΝ 1 έως 5 του πολυετούς δημοσιονομικού πλαισίου || Αναλήψεις υποχρεώσεων || 0,858 || 1,558 || 0,958 || 0,758 || 0,758 || || || Πληρωμές || 0,558 || 0,858 || 1,558 || 0,958 || 0,758 || || || 3.2.2. Εκτιμώμενες επιπτώσεις στις επιχειρησιακές πιστώσεις – ¨ Η πρόταση/πρωτοβουλία δεν συνεπάγεται τη χρησιμοποίηση επιχειρησιακών πιστώσεων – ý Η πρόταση/πρωτοβουλία συνεπάγεται τη χρησιμοποίηση επιχειρησιακών πιστώσεων, όπως εξηγείται κατωτέρω: Πιστώσεις ανάληψης υποχρεώσεων σε εκατομμύρια ευρώ (με τρία δεκαδικά ψηφία) Να προσδιοριστούν οι στόχοι και τα αποτελέσματα ò || || || Έτος 2016 || Έτος 2017 || Έτος 2018 || Έτος 2019 || 2020 || ΣΥΝΟΛΟ ΑΠΟΤΕΛΕΣΜΑΤΑ Είδος[24] || Μέσο κόστος || Αριθ. || Κόστος || Αριθ. || Κόστος || Αριθ. || Κόστος || Αριθ. || Κόστος || Αριθ. || Κόστος || Αριθ. || Κόστος || Αριθ. || Κόστος || Συνολικός αριθμός || Συνολικό κόστος ΕΙΔΙΚΟΣ ΣΤΟΧΟΣ αριθ. 1[25]… || || || || || || || || || || || || || || || || - Αποτέλεσμα || || || || || || || || || || || || || || || || || || - Αποτέλεσμα || || || || || || || || || || || || || || || || || || - Αποτέλεσμα || || || || || || || || || || || || || || || || || || Υποσύνολο για τον ειδικό στόχο αριθ. 1 || || || || || || || || || || || || || || || || ΕΙΔΙΚΟΣ ΣΤΟΧΟΣ αριθ. 2 ... || || || || || || || || || || || || || || || || - Αποτέλεσμα || || || || || || || || || || || || || || || || || || Υποσύνολο για τον ειδικό στόχο αριθ. 2 || || || || || || || || || || || || || || || || ΣΥΝΟΛΙΚΟ ΚΟΣΤΟΣ || || || || || || || || || || || || || || || || ΣΗΜΕΙΩΣΗ Τα αναμενόμενα θετικά αποτελέσματα της παρούσας πρότασης είναι ότι i) τα κράτη μέλη θα λαμβάνουν πληροφορίες όσον αφορά φορολογικές αποφάσεις τύπου «tax ruling» σε άλλες χώρες που θα τους επιτρέπουν να είναι σε θέση να γνωρίζουν, ώστε να εφαρμόζουν αντίμετρα κατά το δοκούν· ii) το ευρύ κοινό μπορεί να θεωρήσει το μέτρο ως ενεργό βήμα για να διασφαλισθεί ότι όλοι οι φορολογούμενοι πληρώνουν τους φόρους που τους αναλογούν· iii) η άσκηση πίεσης από ομοτίμους ενδέχεται να σημαίνει ότι τα κράτη μέλη θα τροποποιήσουν τις πρακτικές τους όσον αφορά τις αποφάσεις· iv) οι εταιρείες ενδέχεται να περιορίσουν τις δομές επιθετικού φορολογικού σχεδιασμού που δημιουργούν. Ενώ τα κράτη μέλη που εκδίδουν φορολογικές αποφάσεις θα έχουν αυξημένο διοικητικό φόρτο και κόστος συμμόρφωσης που αφορά άμεσα την παροχή πληροφοριών σχετικά με τις αποφάσεις, το κόστος αυτό αναμένεται να είναι περιορισμένο λόγω του περιορισμένου χαρακτήρα των πληροφοριών που πρέπει να διαβιβάζονται. Επιπλέον, οι πληροφορίες θα έπρεπε ήδη να έχουν παρασχεθεί (δηλαδή η πρόταση σε μεγάλο βαθμό αποσαφηνίζει και επιβεβαιώνει απλώς τις υφιστάμενες υποχρεώσεις ανταλλαγής πληροφοριών). 3.2.3. Εκτιμώμενες επιπτώσεις στις πιστώσεις διοικητικού χαρακτήρα 3.2.3.1. Σύνοψη – ¨ Η πρόταση/πρωτοβουλία δεν συνεπάγεται τη χρησιμοποίηση πιστώσεων διοικητικού χαρακτήρα – ý Η πρόταση/πρωτοβουλία συνεπάγεται τη χρησιμοποίηση πιστώσεων διοικητικού χαρακτήρα, όπως εξηγείται κατωτέρω: σε εκατ. ευρώ (με 3 δεκαδικά ψηφία) || Έτος 2016[26] || Έτος 2017 || Έτος 2018 || Έτος 2019 || 2020 || ΣΥΝΟΛΟ ΤΟΜΕΑΣ 5 του πολυετούς δημοσιονομικού πλαισίου || || || || || || || || Ανθρώπινοι πόροι || 0,528 || 0,528 || 0,528 || 0,528 || 0,528 || || || Λοιπές διοικητικές δαπάνες || 0,030 || 0,030 || 0,030 || 0,030 || 0,030 || || || Υποσύνολο ΤΟΜΕΑ 5 του πολυετούς δημοσιονομικού πλαισίου || 0,558 || 0,558 || 0,558 || 0,558 || 0,558 || || || εκτός του ΤΟΜΕΑ 5[27] του πολυετούς δημοσιονομικού πλαισίου || || || || || || || || Ανθρώπινοι πόροι || || || || || || || || Λοιπές δαπάνες διοικητικού χαρακτήρα || || || || || || || || Υποσύνολο εκτός του ΤΟΜΕΑ 5 του πολυετούς δημοσιονομικού πλαισίου || || || || || || || || ΣΥΝΟΛΟ || 0,558 || 0,558 || 0,558 || 0,558 || 0,558 || || || Οι απαιτούμενες πιστώσεις για ανθρώπινους πόρους και λοιπές δαπάνες διοικητικού χαρακτήρα θα καλυφθούν από τις πιστώσεις της ΓΔ που έχουν ήδη διατεθεί για τη διαχείριση της δράσης και/ή έχουν ανακατανεμηθεί εντός της ΓΔ και οι οποίες θα συμπληρωθούν, εάν χρειαστεί, με όλα τα πρόσθετα κονδύλια που ενδέχεται να διατεθούν στην αρμόδια για τη διαχείριση της δράσης ΓΔ στο πλαίσιο της ετήσιας διαδικασίας κατανομής και λαμβανομένων υπόψη των δημοσιονομικών περιορισμών. 3.2.3.2. Εκτιμώμενες ανάγκες σε ανθρώπινους πόρους – ¨ Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων. – ý Η πρόταση/πρωτοβουλία συνεπάγεται τη χρησιμοποίηση ανθρώπινων πόρων, όπως εξηγείται κατωτέρω: Εκτίμηση που εκφράζεται σε μονάδες ισοδυνάμων πλήρους απασχόλησης || || Έτος 2016 || Έτος 2017 || Έτος 2018 || Έτος 2019 || 2020 ||  Θέσεις εργασίας στον πίνακα προσωπικού (θέσεις μόνιμων και έκτακτων υπαλλήλων) || || || ΧΧ 01 01 01 (Έδρα και γραφεία αντιπροσωπείας της Επιτροπής) || 4 || 4 || 4 || 4 || 4 || || || XX 01 01 02 (Αντιπροσωπείες) || p.m. || p.m. || p.m. || p.m. || p.m. || . || . || XX 01 05 01 (Έμμεση έρευνα) || p.m. || p.m. || p.m. || p.m. || p.m. || . || . || 10 01 05 01 (Άμεση έρευνα) || p.m. || p.m. || p.m. || p.m. || p.m. || . ||  Εξωτερικό προσωπικό (σε μονάδα ισοδυνάμου πλήρους απασχόλησης: ΙΠΑ)[28] || || XX 01 02 01 (AC, END, INT από το «συνολικό κονδύλιο») || p.m. || p.m. || p.m. || p.m. || p.m. || || || XX 01 02 02 (AC, AL, END, INT και JED στις αντιπροσωπείες) || p.m. || p.m. || p.m. || p.m. || p.m. || . || || XX 01 04 εε [29] || - στην έδρα: || p.m. || p.m. || p.m. || p.m. || p.m. || p.m. || p.m. || - στις αντιπροσωπείες || p.m. || p.m. || p.m. || p.m. || p.m. || . || || XX 01 05 02 (AC, END, INT - Έμμεση έρευνα) || p.m. || p.m. || p.m. || p.m. || p.m. || || m. || 10 01 05 02 (AC, END, INT - Άμεση έρευνα) || p.m. || p.m. || p.m. || p.m. || p.m. || || || Άλλες γραμμές του προϋπολογισμού (να προσδιοριστούν) || p.m. || p.m. || p.m. || p.m. || p.m. || || || ΣΥΝΟΛΟ || 4 || 4 || 4 || 4 || 4 || || XX είναι ο τομέας πολιτικής ή ο σχετικός τίτλος του προϋπολογισμού. Οι ανάγκες σε ανθρώπινους πόρους θα καλυφθούν από το προσωπικό της ΓΔ που έχει ήδη διατεθεί για τη διαχείριση της δράσης και/ή έχει ανακατανεμηθεί εντός της ΓΔ και το οποίο θα συμπληρωθεί, εάν χρειαστεί, με όλα τα πρόσθετα κονδύλια που ενδέχεται να διατεθούν στην αρμόδια για τη διαχείριση της δράσης ΓΔ στο πλαίσιο της ετήσιας διαδικασίας κατανομής και λαμβανομένων υπόψη των δημοσιονομικών περιορισμών. Περιγραφή των προς εκτέλεση καθηκόντων: Μόνιμοι και έκτακτοι υπάλληλοι || Προετοιμασία συνεδριάσεων και αλληλογραφία με τα ΚΜ· (εξαρτάται από τις συζητήσεις με τα κράτη μέλη) εργασίες σε έντυπα, μορφότυπους ΤΠ και κεντρικό ευρετήριο· ανάθεση της παροχής υπηρεσιών σε εξωτερικούς συνεργάτες για την εκτέλεση εργασιών σχετικά με το σύστημα ΤΠ Εξωτερικό προσωπικό || ά.α. 3.2.4. Συμβατότητα με το ισχύον πολυετές δημοσιονομικό πλαίσιο – ý Η πρόταση/πρωτοβουλία είναι συμβατή με τον ισχύον πολυετές δημοσιονομικό πλαίσιο. – ¨ Η πρόταση/πρωτοβουλία απαιτεί αναπρογραμματισμό του σχετικού τομέα του πολυετούς δημοσιονομικού πλαισίου. Να εξηγηθεί ο απαιτούμενος αναπρογραμματισμός και να προσδιοριστούν οι σχετικές γραμμές του προϋπολογισμού και τα αντίστοιχα ποσά. – ¨ Η πρόταση/πρωτοβουλία απαιτεί τη χρησιμοποίηση του μέσου ευελιξίας ή την αναθεώρηση του πολυετούς δημοσιονομικού πλαισίου. Να εξηγηθούν οι απαιτούμενες ενέργειες και να προσδιοριστούν οι σχετικοί τομείς και γραμμές του προϋπολογισμού και τα αντίστοιχα ποσά. 3.2.5. Συμμετοχή τρίτων στη χρηματοδότηση – Η πρόταση/πρωτοβουλία δεν προβλέπει συγχρηματοδότηση από τρίτα μέρη. – Η πρόταση/πρωτοβουλία προβλέπει τη συγχρηματοδότηση που εκτιμάται κατωτέρω: Πιστώσεις σε εκατ. ευρώ (με 3 δεκαδικά ψηφία) || Έτος N || Έτος N+1 || Έτος N+2 || Έτος N+3 || Να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6) || Σύνολο Να προσδιοριστεί ο φορέας συγχρηματοδότησης || || || || || || || || ΣΥΝΟΛΟ συγχρηματοδοτούμενων πιστώσεων || || || || || || || || 3.3. Εκτιμώμενες επιπτώσεις στα έσοδα – ý Η πρόταση/πρωτοβουλία δεν έχει δημοσιονομικές επιπτώσεις στα έσοδα. – ¨ Η πρόταση/πρωτοβουλία έχει τις ακόλουθες δημοσιονομικές επιπτώσεις: – ¨ στους ιδίους πόρους – ¨ στα διάφορα έσοδα σε εκατ. ευρώ (με 3 δεκαδικά ψηφία) Γραμμή εσόδων του προϋπολογισμού: || Διαθέσιμες πιστώσεις για το τρέχον οικονομικό έτος || Επιπτώσεις της πρότασης/πρωτοβουλίας[30] Έτος N || Έτος N+1 || Έτος N+2 || Έτος N+3 || Να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6) Άρθρο …. || || || || || || || || Για τα διάφορα έσοδα «για ειδικό προορισμό», να προσδιοριστεί(-ούν) η(οι) γραμμή(-ές) δαπανών του προϋπολογισμού που επηρεάζονται. Να προσδιοριστεί η μέθοδος υπολογισμού των επιπτώσεων στα έσοδα. [1] Σύσταση της Επιτροπής, της 6.12.2012, σχετικά με τον επιθετικό φορολογικό σχεδιασμό. [2] ΕΕ C 2 της 06.01.1998, σ. 1. [3] Έγγραφο 10903/12 FISC 77 [4] http://ec.europa.eu/priorities/work-programme/index_en.htm [5] Ψήφισμα του Ευρωπαϊκού Κοινοβουλίου της 21ης Μαΐου 2013 σχετικά με την καταπολέμηση της φορολογικής απάτης, της φοροδιαφυγής και των φορολογικών παραδείσων (έκθεση Kleva ) — 2013/2025 (INI). [6] Γνωμοδότηση της Ευρωπαϊκής Οικονομικής και Κοινωνικής Επιτροπής, της 17ης Απριλίου 2013, σχετικά με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο – Σχέδιο δράσης για την ενίσχυση της καταπολέμησης της φορολογικής απάτης και της φοροδιαφυγής COM (2012) 722 τελικό (έκθεση Dandea) — CESE 101/2013. [7] Δημόσιες εκθέσεις της ομάδας του κώδικα δεοντολογίας (φορολογία των επιχειρήσεων) είναι διαθέσιμες στην ακόλουθη διεύθυνση.. [8] Όπως εξετάζεται στο πλαίσιο του σχεδίου BEPS του ΟΟΣΑ [9] ΕΕ L 359 της 16ης Δεκεμβρίου 2014. [10] ΕΕ C της , σ. . [11] ΕΕ C της , σ. . [12] ΕΕ C της , σ. . [13] Οδηγία 2011/16/EE του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (ΕΕ L 64 της 11.3.2011, σ. 1). [14] ΕΕ C 369 της 17.12.2011, σ. 14. [15] ΔΒΔ: διαχείριση βάσει δραστηριοτήτων· ΠΒΔ: προϋπολογισμός βάσει δραστηριοτήτων. [16] Όπως αναφέρεται στο άρθρο 54 παράγραφος 2 στοιχεία α) ή β) του δημοσιονομικού κανονισμού. [17] Αναλυτικές πληροφορίες σχετικά με τους τρόπους διαχείρισης και παραπομπές στον δημοσιονομικό κανονισμό διατίθενται στον δικτυακό τόπο BudgWeb: http://www.cc.cec/budg/man/budgmanag/budgmanag_en.html [18] ΔΠ = Διαχωριζόμενες πιστώσεις / ΜΔΠ = Μη διαχωριζόμενες πιστώσεις. [19] ΕΖΕΣ: Ευρωπαϊκή Ζώνη Ελεύθερων Συναλλαγών. [20] Υποψήφιες για ένταξη χώρες και, κατά περίπτωση, δυνάμει υποψήφιες για ένταξη χώρες των Δυτικών Βαλκανίων. [21] Το 2016 είναι το έτος έναρξης εφαρμογής της πρότασης/πρωτοβουλίας. [22] Τεχνική και/ή διοικητική βοήθεια και δαπάνες για τη στήριξη της εφαρμογής προγραμμάτων και/ή δράσεων της ΕΕ (πρώην γραμμές «BA»), έμμεση έρευνα, άμεση έρευνα. [23] Το 2016 είναι το έτος έναρξης εφαρμογής της πρότασης/πρωτοβουλίας. [24] Τα αποτελέσματα αφορούν τα προϊόντα και τις υπηρεσίες που θα παρασχεθούν (παράδειγμα: αριθμός ανταλλαγών σπουδαστών που θα χρηματοδοτηθούν, αριθμός χλμ οδών που θα κατασκευαστούν, κ.λπ.). [25] Όπως περιγράφεται στο σημείο 1.4.2. «Ειδικός(οί) στόχος(οι)…» [26] Το 2016 είναι το έτος έναρξης εφαρμογής της πρότασης/πρωτοβουλίας. [27] Τεχνική και/ή διοικητική βοήθεια και δαπάνες για τη στήριξη της εφαρμογής προγραμμάτων και/ή δράσεων της ΕΕ (πρώην γραμμές «BA»), έμμεση έρευνα, άμεση έρευνα. [28] AC = συμβασιούχος υπάλληλος· AL = τοπικός υπάλληλος· END = αποσπασμένος εθνικός εμπειρογνώμονας· INT = προσωρινό προσωπικό· JED= νέος εμπειρογνώμονας σε αντιπροσωπεία. [29] Επιμέρους ανώτατο όριο εξωτερικού προσωπικού που καλύπτεται από επιχειρησιακές πιστώσεις (πρώην γραμμές «BA»). [30] Όσον αφορά τους παραδοσιακούς ιδίους πόρους (δασμούς, εισφορές ζάχαρης) τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μετά την αφαίρεση του 25 % για έξοδα είσπραξης.